text:
Igihe cyose umuntu aguhemukiye ujye wihutira ku mubabarira kuko ari ko ijambo ry’Imana rivuga ariko kandi uharanire ko uwaguhemukiye amenya ko yagukoreye nabi kugira ngo abashe kwihana no kwakira imbabazi z’Imana.
Hariho abantu bahemukirwa nabo bagahita bavuga bati reka nze nkwihanize ku buryo n’ubutaha utazabikinisha, ibi ntabwo byemewe ku mukristo.
Ni ukuri ko Bibiliya itubwira ngo tujye tubabarira abaduhemukiye bose. Igihe Yesu Kristo yabwirizaga ubutumwa bwiza ku misozi itandukanye, yaravuze ati “ariko nimutababarira abantu, na So na we ntazabababarira ibyaha byanyu” Matayo 6:15. Gusa ariko kubabarira ntibivuze kwirengagiza amakosa yakozwe, cyangwa kurebera ibintu byose binyuranije n’amategeko. Imwe mu nshingano z’abami ba Isirayeli ni “Kurengera amategeko no gukiranuka mu ishyanaga ry’Imana” - 1 Abami 10:9.
Senga kugira ngo Imana ihindure uwo muntu kandi imwemeze ibyaha bye. Ikiruta ibindi, Senga kugira ngo yegurire Yesu ubugingo bwe bwose. Icyo akeneye kuruta ibindi byose, ni ukumenya no kwakira imbabazi z’ Imana zibonwa gusa iyo umuntu yihannye ibyaha bye akizera ko Imana ibasha kumubabarira binyuze mu gitambo cya Yesu Kristo witangiye abantu bose.
Ikiyongera kuri ibi ni uko ukwiye gusaba Imana ngo igufashe kwigira kuri ibi. Wirinde kuba utagize icyo yitaho ahubwo ube maso. Ikindi kandi, saba Imana kugufasha kuba urugero ku bandi haba mu kazi kawe no mu buzima bwawe bwa minsi yose. Bibiliya iravuga iti “Mugendere mu bwenge ku byo mugirira abo hanze, mucunguze uburyo umwete” - Abakorosayi 4:5


c: text/html

text:
Yeremiya 17:9 - Umutima w’umuntu urusha ibintu byose gushukana, kandi ufite indwara ntiwizere gukira. Ni nde ushobora kuwumenya uko uri?
Ejo hashiize natangiye kuvuga ku ijambo nise ngo " IKIBAZO CY’UMUTIMA NIWO MUTIMA W’IKIBAZO"
Nk’uko nabibaseranije uno munsi ndakomeza kuri iriya nyigisho. Iri joro umutima wanjye wababajwe no gusoma inkuru y’umuntu nzi cyane wanditse ku rubuga rwe rwa Facebook avuga agahinda kari mu mutima we yatewe n’ikibazo afitanye n’umuntu baherutse gushakana mu myaka itatu ishyize.
Kimwe mu byigisho nakuyemo n’uko imitima irwaye umutima. Dore bimwe mu bintera kuvuga ibyo: Iyo imitima iba mizima, Jenoside ntiyarikuba mu Rwanda. Uno munsi urebye abantu bicwa n’impfu zikomoka ku kibazo cy’umutima usanga aribo benshi ku bicwa n’impfu zisanzwe.
Urebye abantu bagwa mu mpanuka bazira abashoferi basinze, urebe abanduzwa n’abandura SIDA kubera ikibazo cyihishe mu mitima, abica abo bashakanye kubera ikibazo cy’umutima kibihishemo. Uretse abapfa, gerageza utekereze imibanire y’abashakanye muri iki gihe, imibanire y’abavukana, imibanire y’abana n’ababyeyi, amakenga abantu bagendana, amazimwe ari mu miryango no mu baturanyi, umwiryane, gukekana amarozi, inzangano, ishyari, irari,..
Muri make "Société" yose ifite ibibazo bikomoka ku mutima. Twakemura ikibazo cyihishe mu mitima y’abantu igihugu cyakira, abapolisi basinzira, abacungagereza baruhuka, abaganga barara izamu bagabanuka, ibikorwa by’iterambere byabona amafaranga, amashuri, imihanda...byakubakwa!
Mu gihe cye, Umuhanuzi Yeremiya ati "Umutima urarwaye". Nasanze urwishe ya nka rukiyirimo. Fata uyu munsi usengere indwara yihishe mu mutima wawe cyangwa mu mutima w’uwo uzi.
Murakoze cyane.
Fidèle Masengo, Umushumba Foursquare Church Kimironko masengof@yahoo.fr

robotstxt: allowed

filter: keep


text:
Ni gute wanesha ibikugerageza?
Mbese ufite ibikugerageza uhura na byo? Ibyanditswe byera bibereyeho kugufasha.
Ifashishe imirongo ikurikira yo muri Bibiliya kimwe n’indi ushobora kwishakira ubwawe.
“Ibisigaye mukomerere mu mwami no mu mbaraga z’ubushobozi bwe bwinshi mutware intwaro zose z’Imana kugira ngo mubashe guhagarara mudatsinzwe n’uburiganya bwa Satani.Nuko rero mutware intwaro zose z’Imana kugira ngo mubashe gukomera ku munsi mubi kandi murangije byose mubashe guhagarara mudatsinzwe.Muhagarare mushikamye mukenyeye ukuri mwambaye gukiranuka nk’icyuma gikingira igituza.Mukwese inkweto ni zo butumwa bwiza bw’amahoro bubiteguza, Kandi ikigeretse kuri ibyo byose mutware kwizera nk’ingabo, ari ko muzashoboza kuzimisha imyambi ya w a mubi yaka umuriro” (Abefeso 6.10-16)
“Umuntu niyoshywa gukora ibyaha,ye kuvuga ati “Imana ni yo inyoheje, kuko bidashoboka ko Imana yoshywa n’ibibi cyangwa ngo igire uwo ibyohesha, ahubwo umuntu wese yoshywa iyo akuruwe n’ibyo ararikiye bimushukashuka” (Yakobo 1.13-14)
“Kuko tudafite umutambyi mukuru utabasha kubabarana natwe mu ntege nke zacu, ahubwo yageragejwe uburyo bwose nka twe, keretse ko atigeze akora icyahaNuko rero twegere intebe y’ubuntu tudatinya, kugira ngo tubabarirwe tubone ubuntu bwo kudutabara mu gihe gikwiriye.” (Abaheburayo 4:15-16)
“Hahirwa umuntu wihanganira ibimugerageza kuko namara kwemerwa azahabwa ikamba ry’ubugingo iryo Imana yasezeranije abayikunda” (Yakobo 1:12)
“Nta kigeragezo kibasha kubazaho kitari urusange mu bantu, kandi Imana ni iyo kwizerwa kuko itazabakundira kugeragezwa ibiruta ibyo mushobora, ahubwo hamwe n’ikibagerageza izabacira akanzu, kugira ngo mubone uko mubasha kucyihanganira” (1 Abakorinto 10: 13)
“Nabikiye ijambo ryawe mu mutima wanjye kugira ngo ntagucumuraho” (Zaburi 119, 11)
“Mwegere Imana na yo izabegera, murwanye Satani na we azabahunga” (Yakobo 4:7)
“Mwirinde ibisindisha , mube maso kuko umurezi wanyu Satani azerera nk’intare yivuga ashaka uwo aconshomera, mumurwanye mushikamye kandi mufite kwizera gukomeye, muzi yuko bene data bo mu isi muhuje imibabaro” (1 Petero5:8-9)
“Hahirwa umuntu udakurikiza imigambi y’ababi ntahagarare mu nzira y’abanyabyaha, ntiyicarane n’abakobanyi ahubwo amategeko y’Uwiteka ni yo yishimira, kandi amategeko ye ni yo yibwira ku manywa na nijoro uwo azahwana n’igiti cyatewe hafi y’amazi cyera imbuto zacyo mu gihe cyacyo, ibibabi byacyo ntibyuma, icyo azakora cyose kizamubera cyiza” (Zaburi 1: 1-3)


text:
Gisozi: Agahinda katumye Beenie man adashyira indabo ku mva
Umuhanzi mpuzamahanga w’umunya “Jamaica” yasuye urwibutso rwa Jenoside rwa Kigali ariko urugendo rwe ntiyarurangije kuko akimara kwerekwa imva zishyinguwemo Abatutsi bishwe muri Jenoside, agahinda ntikatumye akomeza kuzenguruka mu rwibutso.
Kuri uyu wa mbere tariki 4 Werurwe 2013 ubwo Beenie man yasuraga urwibutso rw’abazize Jenoside yakorewe Abatutsi mu 1994, akimara kugera aho imodoka zihagarara yasohotse mu modoka ye aseka ubona nta kibazo afite, bamuha indabo yagombaga gushyira ku rwibutso (...)
Umuhanzi mpuzamahanga w’umunya “Jamaica” yasuye urwibutso rwa Jenoside rwa Kigali ariko urugendo rwe ntiyarurangije kuko akimara kwerekwa imva zishyinguwemo Abatutsi bishwe muri Jenoside, agahinda ntikatumye akomeza kuzenguruka mu rwibutso.
Kuri uyu wa mbere tariki 4 Werurwe 2013 ubwo Beenie man yasuraga urwibutso rw’abazize Jenoside yakorewe Abatutsi mu 1994, akimara kugera aho imodoka zihagarara yasohotse mu modoka ye aseka ubona nta kibazo afite, bamuha indabo yagombaga gushyira ku rwibutso ariko ntibyamukundiye.
Akigera kumva bagatangira kumubwira ko zishyinguyemo imibiri y’Abatutsi basaga ibihumbi 250, yegereye kumva arareba ariko agahinda kahise kamuganza asubira inyuma bigaragara ko atashakaga no gukomeza kumva ibyo bamusobanurira ariko bakomeza kumwihanganisha.
Ubwo bagenzi be bazanye ndetse na Kidumu binjiraga mu rwibutso imbere kugira ngo basobanurirwe uburyo Jenoside yakorewe Abatutsi yateguwe, uko yashyizwe mu bikorwa n’ibindi, Beenie man we byamunaniye asigara yiyicariye mu twatsi.
Nyuma yaje gushaka gusohoka ngo asige abandi ariko baza kumubwira ko atari byiza, ajya kuba yiyicariye ku muhanda ari na ho yabarindiriye yirebera imisozi ya Kigali, asuhuza abantu bahitaga by’umwihariko abana b’abanyeshuri.
Mu gusuhuza abana bavaga ku isuri ni bwo yongeye guseka ariko ubona asa n’ugifite agahinda, ni ho umunyamakuru wa IGIHE yamwegereye amubaza uko yabibonye, abanza guceceka nk’umunota atarasubiza; mu kuvuga ati “Ntacyo kuvuga” ariko akimyoza.
Bamwe mu bari bamuri hafi, babwiye IGIHE ko yakomezaga kuvuga ijambo ry’icyongereza rigira riti “Why?”, mu Kinyarwanda bishatse kuvuga ngo “Kuki?”
Bennie man akigera mu Rwanda ku wa gatanu w’icyumweru gishize yari yavuze ko ibyabaye mu Rwanda bibabaje.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Intambara y’umutima urwanya ibyaha
Mu isi dutuye tuhura n’ibihe bitandukanye hari igihe kibaho cy’amahoro hakabaho abantu bakaba batuje bakora ijirimo yabo ntacyo bikanga ariko hari igihe ibintu bihinduka amahoro akabura neza neza imirimo igahagarara iterambere ntiribee rigishobotse, ahubwo abantu bakabaho ubuzima bw’ubwoba bikanga urupfu.
Tugaruke mubuzima bwacu busanzwe, ubundi umuntu iyo atarakira Yesu nk’umwami n’umukiza aba abaho ubuzima busa nk’aho ari umudendendezo, yigenga yiyobora, arya uko ashatse anywa ibyo ashatse avuga ibyo ashaka, yambara uko abyumva yitwara uburyo bumushimishije mbese aba abaho mubwigenge, gusa n’ubwo bimeze gutya imibereho ye iba iri mukaga kuko nubwo aba abaho ubuzima yigenga bimufitiye ingaruka kuko ntabwo atinya no gukora ibyaha kuko ntawe uba umukebura.
Ariko rero iyo umuntu ari muri Kristo Yesu aba abaye icyaremwe gishya ibya kera biba bishize. 2Abakorinto 5:17
Uyu muntu rero iyo amaze kwakira Yesu nk’umwami n’umukiza w’ubugingo bwe nibwo noneho intambara y’umutima isa nk’aho iba itangiye, urabyumva nawe ntaba akigenga,ntabwo aba akiyobora, Pawulo niwe wavuze ati ubu ndiho nyamara sinjye uriho ahubwo ni Kristo muri njye, bivuze ko atari akigenga na kamere ye ahubwo ari Kristo wamubwirizaga, undi muririmbyi nawe arararimba ati singikora ibyajyaga binezeza ubu nkora ibyo ntikoresha. Urumva umuntu ukora ibyo atikoresha, aba abaye imbata yo mu bundi buryo.
Ni ukuvugako umutima utangira kurwana intambara ikomeye yo kurwanya ibyaha, bimwe wakoraga kera, bimwe kamere yawe yakundaga, birya byakunezezaga kera utangira kubirwanya.
Ntabwo byoroshye kurwanya ikintu wakundaga, kwirengagiza ikintu uziko cyakugiriraga umumaro, iyi ntambara iragoye kuko hari ubwo umutima unanirwa neza neza ukagera naho ubona ko ugiye kumanika amaboko ariko Imana ishimwe kuko ariyo ituneshereza kubwa Kristo kuko uwo ni nawe uduha imbaraga.
Imana irabizi ko bitoroshye kurwanya ibyaha kuko twambaye umubiri ucumura isi dutuyemo ndebera nawe ukuntu imeze noneho ninaho wamwanzi wacu satani yajugunywe. Ariko kandi birashoboka kuko umwuka wera Imana yashyize muri twe aradushoboza, tuneshesha ijambo ry’Imana kuko ari imbaraga y’Imana ihesha uwizera wese gukizwa.
Uyu mutima wamaze kwihana rero uba uzinutswe rwose ntiwongera kurarikira ibyaha, niyo bije uba ugomba kurwana iyo ntambara nibwo uzabashishwa guhagarara udatsinzwe n’uburiganya bw’umwanzi. Imana igushoboze kurwana intambara nziza kandi uneshe mu izina rya Yesu, Amen.


text:
Babisabwe kuri uyu wa 2 Kanama 2016 n’itsinda rihuriweho n’inzego zitandukanye rishinzwe gukurikirana gahunda ya Leta yiswe “Gutura neza, heza, amashanyarazi kuri bose”, aho buri karere kagomba kugira nibura Umudugudu w’Icyitegererezo umwe, uzwi nka “IDP Model Village”.
Iyi gahunda ni icyifuzo cya Perezida wa Repubulika, Paul Kagame, ubwo yatahaga umudugudu ugizwe n’amazu 104 yatujwemo ababaga ku birwa bya Mazani na Sharita muri Rweru, mu Karere ka Bugesera ku wa 04 Nyakanga 2016 hanizihizwaga umunsi wo kwibihora, aho yashoje ijambo rye agira ati ˝Harakabaho Rweru nyinshi, mu ntara zose.
Kuba iyi gahunda ije itaragenewe ingengo y’imari buri karere kakaba kagomba kwishakamo ubushobozi, biri mu byashingiweho basaba abayobozi kwirinda kuyigira urwitwazo ngo babe bakora ibyo batemererwa n’amategeko, bakanibutswa ko ari igikorwa kizabatera ishema.
Semwaga Angel, umwe mu bagize iri tsinda yagize, ati ˝Iyi project nirangira ni ishema kuri wowe muyobozi uzaba warayishyize mu bikorwa, ariko niba utangiye gutekereza ngo urabonamo amafaranga, ni akazi kawe, hari abayobozi bashakisha amafaranga nk’abayataye.˝
Guverineri w’iyi Ntara, Mukandasira Caritas, na we yagize ati ˝Ba Mayors ntabwo bigoye ariko aka ni akayunguruzo,….reka dukore tugarageze ko bishoboka kandi bizashoboka, dupfa kubigira ibyacu.˝
Umuyobozi w’Akarere ka Karongi, Ndayisaba Francois, avuga ko asanga iyi midugudu uretse kuba ivanaho ingaruka ku bari batuye nabi, izanafasha mu gutuma hari serivisi nyinshi abantu bazajya babonera hafi.
Ndayisaba avuga ko bazifashisha Ikigo cy’Igihugu cy’Ibikomoka ku Buhinzi byoherezwa mu Mahanga (NAEB) muri iki gikorwa kuko ngo cyari gisanganywe gahunda yo kubakira abimuwe ahazahingwa icyayi mu Murenge wa Rugabano, bakazagerageza no kwegera abandi bafatanyabikorwa.
Avuga kandi ko bateganya kubaka amazu 500 azubakwa mu byiciro, ariko bagateganya ko mu gihe cy’amezi 12 bagomba kuba bubatse hagati ya 100 na 200.
Uyu mudugudu ugomba kuba ugaragaramo ibikorwa by’ingenzi nk’amashuri afite laboratwire, isomero, ubwiherero n’ibikoni bigezweho, ibibuga, ivuriro riciriritse (poste de santé), amazi meza, imihanda n’ibindi, kandi buri nzu enye zikaba zubatse muri imwe (4 in one).


text:
ven.
14
oct.
2011
ISOMO RYA MBERE
Igitabo cy’Umuhanuzi Izayi (Iz 55, 6-9)
6Nimushakashake Uhoraho igihe agishobora kubonwa, nimumwiyambaze igihe akiri hafi. 7Umugome nareke inzira ye, n’umugiranabi areke ibitekerezo bye. Nagarukire Uhoraho uzamwereka impuhwe ze, ahindukirire Imana ikenutse ku mbabazi. 8Kandi ni koko ibitekerezo byanyu si byo byanjye, n’inzira zanjye si zo zanyu, uwo ni Uhoraho ubivuze. 9Nk’uko ijuru ryisumbuye cyane ku isi, ni na ko inzira zanjye zisumbye kure izanyu, n’ibitekerezo byanjye bigasumba ibyanyu.
ZABURI (Zab 145 (144), 2-3, 8-9, 17-18)
Inyik/ Uhoraho aba hafi y’abamwiyambaza.
Buri munsi nzagusingiza,
nogeze izina ryawe iteka ryose.
Uhoraho ni igihangange,
akaba rwose akwiriye gusingizwa,
ubwamamare bwe ntibugereranywa.
Uhoraho ni umunyampuhwe n’umunyaneza,
atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho ni umunyabutungane mu nzira ze zose,
akarangwa n’urukundo mu bikorwa bye byose.
Uhoraho aba hafi y’abamwiyambaza,
hafi y’abamwiyambaza babikuye ku mutima.
ISOMO RYA KABIRI
Ibaruwa Mutagatifu Pawulo Intumwa yandikiye Abanyafilipi (Fil 1, 20c-24.27a)
Bavandirnwe, 20cnzahesha Kristu ikuzo nta mususu, haba mu bugingo bwanjye, haba mu rupfu rwanjye. 21Koko rero Kristu ni we bugingo bwanjye, ndetse gupfa byambera urwunguko. 22Niba ariko gukomeza kubaho muri uyu mubiri byatuma nkora umurimo w’ingirakamaro, simbona icyo nahitamo… 23Ndagirijwe impande zombi: nifuzaga kwigendera ngo mbane na Kristu, kuko ari byo birushijeho kuba byiza ; 24ariko gukomeza kubaho mu mubiri ni cyo mukeneye. 27aNyamara rero nimukore ibikwiranye n’Inkuru Nziza ya Kristu.
IBANGONDIRIMBO RIBANZIRIZA IVANJILI (Zab 145 (144), 7-9)
Alleluya Alleluya.
Uhoraho agirira bose ibambe,
maze imbabazi ze zigasakara ku biremwa bye byose :
bose bazaha amashyi n’impundu ubutungane bwe.
Alleluya.
IVANJILI
+ Matayo (Mt 20, 1-16)
Muri icyo gihe,Yezu aca uyu mugani agira ati 1«Ingoma y’ijuru imeze nka nyir’umurima wazindutse mu museke, kugira ngo ararike abamukorera mu mizabibu. 2Amaze gusezerana n’abakozi idenari imwe ku munsi, abohereza mu mizabibu ye. 3Ngo asohoke nko ku isaha ya gatatu, abona abandi bandagaye ku kibuga. 4Arababwira ati ‘Namwe nimujye mu mizabibu yanjye, ndi bubahe igihembo gikwiye.’ 5Maze bajyayo. Yongeye gusohoka ahagana ku isaha ya gatandatu, n’ahagana ku isaha ya cyenda, abigenza kwa kundi. 6Yongera kugenda ku isaha ya cumi n’imwe, abona n’abandi bahagaze arababwira ati ‘Ni iki gituma mwahagaze aha ngaha umunsi wose nta cyo mukora ?’ 7Barasubiza bati ‘Ni uko nta waturaritse.’ Arababwira ati ‘Namwe nimujye mu mizabibu yanjye.’
8Bugorobye nyir’imizabibu abwira umuhingisha ati ‘Hamagara abakozi ubahe igihembo cyabo, uhere ku baje nyuma, uheruke abaje mbere.’ 9Nuko rero abo ku isaha ya cumi n’imwe baraza, maze buri muntu ahabwa idenari. 10Aba mbere baza batekereza ko bari burengerezweho ; na bo ariko buri muntu ahabwa idenari imwe. 11Bayakira binubira nyir’umurima bati 12‘Abaje nyuma bakoze isaha imwe gusa, ubagiriye nka twe twahanganye n’umunsi wose n’izuba !’ 13We rero asubiza umwe muri bo ati ‘Mugenzi wanjye, nta cyo nkurenganyijeho ; si idenari imwe twasezeranye ? 14Fata ikiri icyawe maze wigendere. Jye nshatse guha uwaje nyuma nk’icyo nguhaye. 15Sinshobora se kugenza uko nshaka mu byanjye ? Cyangwa se undebye nabi kuko ngize neza ?’ 16Nguko uko aba nyuma bazaba aba mbere, n’aba mbere bakazaba aba nyuma.»


text:
Tariki ya 1 Gashyantare buri mwaka mu Rwanda bazirikana intwari z’igihugu. Ku rwego rw’igihugu, uwo munsi wabereye kuri Stade Amahoro i Remera i Kigali. Insanganyamatsiko yagiraga iti « Dukomeze ubutwari mu mihigo twiyemeje, turengera ubuzima, turwanya ubukene »
Mu Ijambo rye, Perezida w’u Rwanda, Paul Kagame, yavuze ko uwo munsi atari uwo kubabara, ko ahubwo ari uwo kwishima, bakishimira ubuzima izo ntwari zagize bigatuma ziba intangarugero.
Perezida Kagame asanga Abanyarwanda bakwiye kubaho batabeshejweho n’abandi bantu igihe cyose, ngo kubera ko, ariko bigenze, bataba baha agaciro ibikorwa byaranze intwari z’u Rwanda, kandi na bo bikaba byabatesha agaciro.
Tubabwire ko intwari u Rwanda rwibuka kuri uriya munsi zirimo ibice bitatu, ari byo imanzi, imena, n’ingenzi.
Icyiciro cya mbere, Imanzi, kirimo Fred Rwigema n’undi musirikari utazwi. Icyiciro cy’Imena kirimo Agatha Uwiringiyimana, wahoze ari Minisitiri w’Intebe, Umwami Charles Rudahigwa, Michel Rwagasana wavaga inda imwe na Perezida Gregoire Kayibanda, abanyeshuri bo ku Nyange, n’Umubikira Feresita Niyitegeka wanze gutanga ababikira b’Abatutsikazi ngo babice. Icyiciro cy’Ingenzi cyo kigizwe n’abantu b’intangarugero.
Kugeza ubu mu bagize Imanzi n’Imena nta n’umwe ukiriho. Ikiciro cy’ingenzi na cyo kugeza n’ubu nta muntu ukirimo wari wamenyekana.


text:
Zaburi 11:3 - Niba imfatiro zishenywe, Umukiranutsi yakora iki?
Mu buzima tubamo mu isi, ni kenshi ibintu bihinduka rwose, ibyo twari twishingikirije bikavaho, ibyo twari dutegereje ntitubibone, ibigaragara bikavaho! Ni kenshi mu buzima bwacu dushidikanya kubyo twizeye ndetse n’ibyo twumvise! Si twe bibaho gusa.
Mu gihe cya Yesu, Yohani umubatiza yahuye n’ikibazo gikomeye, yari mu murimo w’Imana arimo gukorana ishyaka n’umurava mwinshi ariko ahura n’umugambi wa Satani, ibyo yari yiringiye byose birasenyuka, yisanga mu nzu y’imbohe. Niko gutuma kuri Yesu agira ati: Mbese ni wowe ugomba kuza, cyangwa dutegereze undi? Uwo yari yaraje gutegura inzira y’Umwami nyuma aranamubatiza, yiyumvira ijwi ku manywa y’ihangu Imana ubwayo imuhamiriza iti: Nguyu Umwana wanjye Nkunda nkamwishimira!
Umunsi umwe imfatiro zisenyutse ikibazo kiravuka, Yohani arahungabana!
Biradushyikira ko dutungurwa n’ibintu bitandukanye cyane n’ibyo twatekerezaga! Bikunze kubaho ko imfatiro z’ubutunzi, z’amashuri, z’akazi zisenyuka! Imfatiro z’imibereho , imibanire yacu n’abandi ndetse n’amarangamutima yacu zigasenyuka! Hari n’ubwo imfatiro z’imyizerere yacu zijya zikorwaho! Ariko ikibazo gikomeye ni ukwibaza ngo mbese imfatiro ko zisenyutse, nk’umukiranutsi nabyitwaramo nte? Nakora iki? Cyangwa se niziramuka zisenyutse nzabyitwaramo nte?
Mu kuri kose, icyo kibazo kirakomeye. Ariko Imana yacu ntabwo ariy’ibyoroshye! N’Imana y’ibikomeye, y’ibyatunaniye! Ririya jambo twavuze riraduhamiriza ko mu gihe imfatiro ZOSE zigaragara n’amaso zasenyuka, hari urutazasenyuka na rimwe!
Urwo rufatiro rukomeye rusigara izindi zarekuye ni Yesu. Urwo ni urufatiro rukomeye rwubatswe n’Imana kandi rwanditseho ngo: "Nyamara urufatiro rukomeye rw’Imana ruracyahagaze, rwanditsweho iki kimenyetso ngo"Uwiteka azi abe", kandi ngo"Umuntu wese uvuga izina ry’Uwiteka ave mu bidatunganye." (2 Timoteyo 2:19).
Dore bimwe mu byo nize none kuri urwo rufatiro:
1) Ntirurebeshwa amaso y’umubiri ariko nirwo ibigaragara byubakiyeho! 2) Uretse gusenyuka, ntirunyeganyega. Kubera iyo mpamvu, abagerageza kugusenyera, nta n’ubwo bakunyeganyeza! 3) Ni rwo rufatiro rukomeza imfuruka. Utarwubatseho ntabwo akomera n’ubwo abantu, kubera kureba hafi, batekereza ko bimeze neza, iyo haje imivu, imiraba, rurasenyuka; 4) Itandukaniro ry’umukristo n’utari umukristo rigaragarira mu buryo bitwara mu bibazo. Yobu yagaragaje ukuntu umuntu wamenye Imana yitwara mu bibazo. Naho umugore we agaragaza uko ahagaze mu kumenya Imana.
Umuririmbyi umwe ati "Nikomeze ku rutare naho ahandi hose n’umusenyi!... Uyu munsi, ndakwifuriza gusubira ku rutare!
Dr. Fidele Masengo, Foursquare Church Kimironko Tel +250 788 307 619


text:
Hari igihe umuntu yitwaza uko ari; yaba umukene cyangwa se umukire, akabigira urwitwazo rwo kudakorera Imana, nyamara yo ireba mu mutima. Nk’uko Pastor Vincent de Paul NSENGIMANA (Viva) abisobanura ibyo si byo kibazo ku Mana.
“Ku Mana ubukene cyangwa ubukire si ikibazo; ikibazo ni umutima w’uwo igiye gukoresha. Tubona abantu muri Bibiliya basengaga Imana, atari uko bafite ibyo bayisaba by’ubuzima busanzwe.”
“Dawidi yari atunze byinshi cyane: iyo yagaburiraga abantu bo mu rugo rwe umunsi umwe, bishobora gutunga umudugudu muzima, ariko umunsi umwe yaravuze ngo ‘Iki ni cyo kimara umubabaro n’intimba mu makuba yaba yanjye ni uko Ijambo ryawe ryanzuye.’ Undi munsi aravuga ngo Icyo mpora nifuza mu mibereho yanjye, ni ukuba mu nzu yawe iteka. Nahitamo kwibera ku muryango w’ihema ry’Imana yanjye kuruta kuba mu bikari by’abakomeye.’”
Mu kwanzura Pastor Viva asonura neza ko uko waba uri kose mu buzima busanzwe, bitagakwiye kukubuza kwegera Imana.
“Nta kintu mu bifatika cy’ubuzima busanzwe Dawidi yasabaga Imana. Yari atunganiwe, afite igukundiro, afite abagore benshi n’ibindi. Ariko yahoraga imbere y’Imana: bivuze koubukene cyangwa ubukire ntabwo ari itegeko rishobora kubuza umuntu kugera aho Imana ishaka ko agera: ntihasenga umukene cyangwa umukire gusa; ahubwo abemereye Imana bose irabakoresha.”


text:
Impamvu 10 zituma amatorero mato aguma hasi (Igice cya 1) – Dr. Joseph McKeever
Nzi byinshi byatuma amatorero mato akura kurusha amanini. Nayoboye amatorero 3 mato, kandi rimwe muri ayo uko ari atatu ni ryo ritakuze. Nari ndangije amashuli makuru mfite mu mutwe hafungutse, nta mahugurwa nahawe, nta nararibonye mfite, nta bumenyi mfite mu bijyanye n’uwo murimo. Amatorero abiri nayoboye nyuma y’iryo yazamutse neza, n’ubwo nagendaga nyamaraho imyaka 3 rimwe ryikubye incuro 2 irindi 3 mu mubare w’Abakristo n’amaminisiteri.
Iyo nkoresheje ijambo “gukura,” simba nshatse kuvuga umubare gusa. Sinjya nemera imyumvire abantu bamwe bafite ivuga ko kugira Abakristo benshi mu itorero ari byiza, kandi ko kuba itorero ari rito bigaragaza intege nke. Gukura nshaka kuvuga ni ukubwiriza abantu ubutumwa bwiza bwa Yesu Kristo. Urugero, niba itorero ryawe riri mu mujyi wimukamo abantu ariko Abakristo ntibagabanuke, byashoboka ko itorero ryawe ririmo gukura (ndavuga kuzana abandi bantu kuri Kristo).
Ikindi, itorero ryaba rito cyangwa rinini ariko ntiryibande ku ivugabutumwa no kuvuna ntiryizere ko rizakura… Ariko hari ibitabo byinshi n’izindi nyandiko bivuga kuri iyi nsanganyamatsiko. Nyuma yo kumara imyaka myinshi nkorana n’amagana y’amatorero mato, ndashaka kuvuga ku nzitizi zititabwaho cyangwa zigacecekwa nyamara zikunze kudindiza amatorero.
Ndizera ko ubu bushakashatsi buzagira imbuto bubiba mu mitekerereze y’abapasiteri cyangwa abandi bayobozi Imana izakoresha iby’ubutwari mu matorero mato. Izi mpamvu 10 zikurikira ntizitondetse hakurikijwe umumaro zirushanya. Byashoboka ndetse ko ziboneka mu matorero amwe, kuko nta matorero abiri ahuza ikibazo kimwe. Ariko uku ni ko byangendekeye, kandi uko bikurikiranye ni ko bikunze kugenda.
1. Kuba mushaka ko itorero ryanyu rikomeza kuba rito.
“Itorero ryacu turikundira uko ringana.” N’ubwo iyi myumvire iri mu matorero menshi, ntikunze kumenyekana kuko itajya ahagaragara, ndetse n’abayifite bashobora kutabimenya. Ibi bikunze kugaragazwa n’uko abayobozi n’Abakristo muri rusange banga kwakira ibitekerezo bishya, bakanaheza abantu bashya mu ibanga ahubwo bagaha umwanya abantu bamwe bakaba ari bo bashyira imbere. Abashya barabaramutsa, bakabatelefona ndetse bakabaha n’ibitabo, ariko bakabaheza.
2. Guhinduranya abapasiteri mu gihe gito.
Umupasiteri umwe uri mu kiruhuko cy’izabukuru yamaze imyaka 30 ayoboye itorero rito mu majyepfo ya New Orleans. Yambariye ibyo yabonye, ati “Ku Cyumweru nimugoroba nafataga amasaha menshi yo kuruhura mu mutwe mbere y’uko iteraniro rya nimugoroba ritangira. Mu biro by’itorero, nari ndimo gusoma amateka y’iryo torero ni uko nsanga mu myaka 50 iryo torero rimaze ryarayobowe n’abapasiteri bagera 22.” Byaramubabaje, ni ko kugira ati “Ibaze nawe ibyo bintu. Niba hagati y’umupasiteri n’undi harashiraga amezi 6, ubwo ni ukuvuga ko nta wamaraga imyaka irenga 2.” Amaze kubimbwira yamaze umwanya acecetse, ni ko kumbwira ati “Abo si abapasiteri, ahubwo ni abavugabutumwa.”
Ubundi nyuma y’imyaka 2 ni bwo umupasiteri aba amaze kumenyera kuyobora itorero, atari wawundi wo ku izina gusa ahubwo ari umuntu ukwiriye kuyobora itorero. Mu matorero manini, igihe cyo kumenyera kigera ku myaka 6. Ikindi, ntihazagire ugusezeranya ko kumarana umupasiteri igihe kirekire ari cyo gituma itorero rikura. Ariko ndaguhamiriza ko guhinduranya abapasiteri cyane bituma ridakura, keretse niba itorero ryarahisemo kwanga gukura mu buryo ubwo ari bwo bwose.
3. Kugira abantu bake b’abatoni.
Ntibikunze kubaho ko umuntu umwe atoneshwa kuruta abandi mu itorero, ariko iyo bibayeho bituma abamusimbuye bamwanga. Umupasiteri umwe w’itorero rito ashobora kwimurirwa ahandi, Abakristo bagaterana ngo bishakemo “umuyobozi w’agateganyo” kugeza igihe bazabonera undi. Bagatoranya abantu 2 cyangwa 3 (tuvuge ko bakuze), na bo bagakora imirimo yabo neza. Iyo bibaye ngombwa ko wa mupasiteri mushya agenda ku mpamvu zitunguranye, itorero riricara rigaha ububasha ba bayobozi 2 cyangwa 3 batojwe bamaze kugira uburambe.
Iyo abo batoni bamaze kumenyera mu nzibacyuho, bashobora kuvangira umupasiteri mushya uzaza bakamubuza gushyira mu bikorwa imigambi ye, nyamara bavuga ko baharanira inyungu z’itorero. Ikibabaje ni uko ibi babikora mu ibanga Abakristo batabizi, ariko ari amayeri bashyizeho yo kwigarurira itorero “Ibi si ngombwa kubibamenyesha bitarinda kubatesha umutwe.” “Ibi byakemurwa neza n’abantu bake!”
Ingaruka y’ibi ni uko bituma itorero riguma hasi, ntihagire umuntu wifuza kuba Umukristo waryo. Umuti rero ni uko itorero rishaka uburyo ryahirika ibyo bigugu, ntiryemere ko hari uwajya hejuru y’abandi ngo amare igihe kirekire, ndetse Abakristo bagashira amanga bakabaza ibibazo bijyanye n’imiyoborere. Soma muri 3 Yohana, urahasanga uwotwa Diyotirefe washakaga kuba ukomeye. “Hari icyo nandikiye itorero, ariko Diyotirefe ushaka kuba ukomeye muri bo araturosera [komeza usome…]” 3 Yohana 9-11.
4. Kutizera abayobozi.
Ibi nabibonye mu matorero mato (mu manini ntibyigera bibaho) mu manama ngarukakwezi. Mu matorero yikundira gukomeza kuba mato, bahayurana bapfa amafaranga 35 yakoreshejwe mu guhamagara, n’130 yaguzwe impapuro zo gukoresha mu biro. Abayobozi n’abapasiteri bakunze kubabazwa n’uko itorero ritabizera ku mafaranga 20 cyangwa 200. Itorero nk’iri ntiribasha gutera imbere mu kwizera no gushaka abazimiye. Amatorero mato yari akwiriye gutora abayobozi kandi akizera ko bakora neza umurimo wabo.
5. Ipfunwe.
Nahamagariwe kuba pasiteri ku ncuro ya kabiri ndi umunyeshuli mu ishuli rya tewolojiya, bampa kuyobora itorero rimaze imyaka myinshi ritava ku Bakristo 40. Nabonye ko amatorero mato afite inzitizi y’ipfunwe aterwa n’ubuto bwayo. “Ibi ntitwabikora kuko turi bake. Ntitunganya amafaranga n’amatorero manini yo mu mujyi.” Ibi bituma bategura ibikorwa bike, bagasaba Abakristo inkunga nke.
Umuti ni uguhanga amaso kuri Yesu kristo, mukamubwira muti “Mwami, urashaka ko dukora iki?” Petero yabajije Yesu ati “Mwami, uyu se [Yohana] azamera ate? Urashaka ko akora iki?” Umwami wacu yamusubije amagambo aduha urugero rwiza kugeza none, ati “Upfa iki? Nkurikira.”
Urashaka ko itorero ryawe rigarura abazimiye kandi rikaguka rigakura? Kura amaso yawe ku byo abandi bakora. Nkubwije ukuri, benshi muri bo banamuka vuba cyane ku buryo bugaragarira amaso. Ntugomba gufata urugero kuri abo. Baza Yesu uti “Mwami, urashaka ko dukora iki?” Icyo akubwira uhereko ugikore.


text:
sam.
19
oct.
2013
1.
Inama isanzwe y’Abapadri ba Diyoseze ya Byumba yabereye I Remera Ruhondo ku wa 12 ukwakira 2013, yibanze ku mirongo migari izaranga umwa w’ikenurabushyo wa 2013-214.
Dore iyo mirongo migari izaba ifatizo y’ikenurabshyo muri uyu mwaka:
1. CARITAS: IBIKORWA BIHORAHO MURI BURI PARUWASI
2. ABAGARUKIRAMANA : KUGARAGAZA IBIBAZO BYOSE BIJYANYE NA PASTORALE Y’ABAGARUKIRAMANA NO GUTEGURA « INGENDANYI » ABAYIRIMO BAKWIFASHISHA
3. UMUTUNGO : KUGARAGAZA NEZA IMITUNGO YA KILIZIYA N’IBYANGOMBWA BIYIRANGA
4. ICUNGAMUTUNGO : GUKORESHA LOGICIEL DE COMPTABILITE IMWE MURI DIYOSEZI ; KUGIRA ABAKURIKIRANA ICUNGAMUTUNGO (COMPTABLES)
5. IGENZURA : RAPPORTS BURI GIHEMBWE KU MUTUNGO N’IBIKORWA BYA PASTORALE
6. AMAHUGURWA : UBWIGISHWA N’ICUNGAMUTUNGO
7. KUBAKA INZU MBERABYOMBI (SALLE POLYVALENTE) KU RWESERO MURWEGO RWO GUTEGANYIRIZA ABASASERIDOTI BA DIYOSEZI YA
BYUMBA.
IBIKORWA BIZARANGA UYU MWAKA WIKENURABUSHYO
1. GUSHISHIKARIZA ABAKRISTU GUHUZA IBIKORWA N’UKWEMERA : Yakobo1,22-27 ; Yakobo2, 14-26
2. GUSHISHIKARIZA ABAKRISTU GUSHIMIRA IMANA BASHYIGIKIRA IBIKORWA BYA DIYOSEZI BURI CYUMWERU CYA 4 CYA CY’UKWEZI
3. GUTEGURA URUGENDO NYOBOKAMANA (KIBEHO)
4. KWIZIHIZA UMUNSI W’ABARWAYI, MU KWEZI KWA KABILI
5. IGIKORWA CY’URUKUNDO GIHUZA ABAKRISTU
6. IBIKORWA BYOSE N’ISENGESHO BIHERE MU NGO NO MU MIRYANGOREMEZO. GUKOMEZA IHURIRO RY’INGO N’IMIRYANGOREMEZO
7. GUSOZA UMWAKA MU RWEGO RWA DIYOSEZI KU WA 11/10/2014
« URUKUNDO, UBWITANGE N’UMURAVA » NI BIBE ISOKO Y ‘IBYISHIMO N’INKINGI TWUBAKIRAHO DIYOSEZI YACU. UZIYIBAGIRWA ABIGIRIYE KILIZIYA UMURYANGO W’IMANA, NTIZIGERA IMWIBAGIRWA NARIMWE.


text:
Ababyeyi barerera mu rwunge rw’amashuri rwa Mashesha ruri mu murenge wa Gitambi mu karere ka Rusizi bafite impungenge z’ubucucike bukabije bw’abana babo, aho mu mashuri abanza abanyeshuri bagera kuri 85 mu cyumba cy’ishuri rimwe, mu yisumbuye bakagera kuri 75.
Umuyobozi wungirije wa Komite y’ababyeyi baharerera Banamwana Béatrice, avuga ko iki kibazo ababyeyi babuze uko bakigenza kuko kibababaza, akavuga ko bumva nta reme rifatika ry’uburezi abana babo bacyura mu gihe biga bangana gutya.
Yagize ati “Abana barenga 80 mu cyumba cy’ishuri ku zuba rimeze gutya, bacyura iki koko? Akarere kadufashe, natwe ababyeyi ubuyobozi bw’ishuri n’itorero ADEPR nyir’ikigo dushyireho akacu ariko abana bige bategura neza ejo hazaza atari ukurangiza umuhango gusa.’’
Umuyobozi w’iri shuri Ntagwabira Silas avuga ko ari ikibazo kubona umubare ungana gutya mu ishuri, akavuga ko n’ubuyobozi bibahangayikishije kuko bituma abarimu batigisha neza.
Ntagwabira yemeza ko imitsindire y’abanyeshuri bo ku kigo ayoboye iba iri hasi, agasaba akarere kwiga neza iki kibazo kakaba kabaha nibura ibyumba 2.
Yagize ati “Abana barakomeza kuza ari benshi kandi ntitwabasubizayo, ubu bucucike natwe buduteye impungenge kuko mu bihe nk’ibi by’izuba ryinshi utajyaho ngo uvuge ngo abana bariga neza babyigana, ari 85 mu cyumba cy’ishuri mu gihe bagombye kuba nibura hagati ya 40 na 45 kugira ngo bige neza, ubwo rero kurangiza porogaramu uko yateganijwe, umwana wese mwarimu akamugeraho neza, ntitwajyaho ngo tubeshye ko bikorwa neza. Badufashe na ho ubundi birakaze”.
Ushinzwe uburezi muri uyu murenge Musafiri Daniel avuga ko igiteye impungenge ubuyobozi bw’umurenge ariko ko akarere na ko kagaragaza ko nta bushobozi bwo kubyubaka gafite, bakaba bategereje umwaka utaha ko hari ikizakorwa.
Akarere kavuga ko uyu mwaka kazubaka ibyumba 18 gusa mu byumba birenga 300 bikenewe.
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
ven.
18
nov.
2011
ISOMO RYA MBERE
Igitabo cy’Umuhanuzi Daniyeli (Dan 7, 2-14)
Muri iyo minsi, Daniyeli afata ijambo kugira ngo atekerereze abamwumvaga ibonekerwa rye agira ati 2« Jyewe Daniyeli, nijoro nariho nitegereza ibyo nabonaga. Nuko mbona imiyaga ine yo mu kirere yahungabanyaga inyanja nini ; 3ibikoko bine nyamunini kandi bidahuje amoko bisohoka mu nyanja. 4Icya mbere cyasaga nk’intare, kikagira n’amababa nk’aya kagoma. Uko nakakitegereje mbona kivanyweho amababa yacyo, gihagurutswa ku butaka maze gihagararira ku maguru yacyo nk’umuntu, kandi gihabwa n’umutima nk’uw’umuntu. 5Ubwo mbona igikoko cya kabiri giteye ukwacyo cyasaga nk’ikirura, cyari gihagarariye ku ruhande rumwe kandi kijinyitse imbavu eshatu mu menyo yacyo. Nuko kirabwirwa ngo “Haguruka uconshomere inyama zitagira ingano !” 6Hanyuma ngo ndebe mbona ikindi gikoko cyasaga n’ingwe, cyari gifite ku mugongo amababa ane y’igisiga kikagira n’imitwe ine, maze gihabwa ubutegetsi. 7Nijoro nariho nitegereza ibyo nabonaga, mbona igikoko cya kane giteye ubwoba kikagira n’imbaraga zihebuje ; cyari gifite n’amenyo manini y’ibyuma ; kigaconshomera, kikajajanga maze ibisigaye kikabiribata n’ibinono byacyo. Cyari gitandukanye rwose na bya bikoko bya mbere, kikagira n’amahembe cumi. 8Uko nakitegereje ayo mahembe yacyo, mbona hagati yayo hameze irindi hembe ritoya, amahembe atatu muri amwe ya mbere ahita avanwaho. Nuko kuri iryo hembe mpabona amaso nk’ay’umuntu, n’umunwa wavugaga ibintu bikomeye !
9« Uko nakitegereje mbona intebe z’ubucamanza ziratewe, maze Umukambwe aricara. Umwambaro we wereranaga nk’urubura, imisatsi ye yera nk’ubwoya bw’intama. Intebe ye y’ubwami yari indimi z’umuriro, inziga zayo ari nk’umuriro ugurumana. 10Uruzi rw’umuriro rwaravubukaga maze rugatemba imbere ye. Urujya n’uruza rw’amagana n’amagana bariho bamukorera, ibihumbi n’ibihumbi bihagaze imbere ye. Ubwo urubanza rurashingwa, maze ibitabo birabumburwa. 11Nakomeje kwitegereza kubera urusaku rw’ibintu bikomeye rya hembe ryavugaga ; nuko mbona cya gikoko kirishwe, kiratsiratsizwa maze kijugunywa mu nkongi y’umuriro. 12Ibindi bikoko na byo binyagwa ubutegetsi, ariko byongererwa iminsi yo kubaho kuzageza igihe cyagenwe. 13Nijoro kandi nariho nitegereza ibyo nabonaga : mbona uje mu bicu byo mu kirere umeze nk’Umwana w’umuntu. Ubwo yigira hafi ya wa Mukambwe, maze ajyanwa imbere ye. 14Nuko yegurirwa ingoma, icyubahiro n’ubwami; imiryango yose, amahanga yose n’indimi zose biramuyoboka. Ubwami bwe ni ubwami buhoraho iteka ntibuzashira, n’ingoma ye ni ingoma itazagira ikiyitsimbura.»
INDIRIMBO (DaniyeIi 3, 75-77, 78-81)
Misozi n’imirenge, nimusingize Nyagasani.
Inyik/ Nimumuririmbe kandi mumurate iteka ryose !
Ibimera byose byo ku isi, nimusingize Nyagasani.
Inyik/ Nimumuririmbe kandi mumurate iteka ryose !
Masoko, nimusingize Nyagasani.
Inyik/ Nimumuririmbe kandi mumurate iteka ryose !
Nyanja n’inzuzi, nimusingize Nyagasani.
Inyik/ Nimumuririmbe kandi mumurate iteka ryose !
Mafi manini n’ibyinyagambura mu mazi byose,
nimusingize Nyagasani.
Inyik/ Nimumuririmbe kandi mumurate iteka ryose !
Nyoni zo mu kirere mwese, nimusingize Nyagasani.
Inyik/ Nimumuririmbe kandi mumurate iteka ryose !
Ibikoko n’udusimba twose, nimusingize Nyagasani.
Inyik/ Nimumuririmbe kandi mumurate iteka ryose !
IBANGONDIRIMBO RIBANZIRIZA IVANJILI (Lk 21, 28)
Alleluya Alleluya.
Nimwubure umutwe mukomere,
kuko uburokorwe bwanyu bwegereje.
Alleluya.
IVANJILI
+ Luka (Lk 21, 29-33)
Muri icyo gihe, Yezu yabwiraga abigishwa be iby’ihindukira rye ; 29nuko abacira umugani ati « Nimwitegereze umutini n’ibindi biti. 30Iyo birabije mumenya ko igihe cy’imbuto cyegereje. 31Namwe rero nimubona ibyo bibaye, muzamenye ko Ingoma y’Imana yegereje. 32Ndababwira ukuri iki gisekuru ntikizashira ibyo byose bitabaye. 33Ijuru n’isi bizashira, ariko amagambo yanjye ntazashira.»


text:
Iyo Yesu aje gukiza, akiza ukwe!
Yesu ntakangwa n’iminsi umaranye ikibazo cyangwa ibyo abantu bamenyereye ahubwo iyo umushakanye umwete arakwiyereka. Uziko hari ubwo Yesu akwitegereza akamenya uko umeze akururutswa no kukugirira neza, akakurengera. Twifashishe iri jambo ry’Imana ‘’Yesu amubonye amenya ko amaze igihe kirerkire arwaye, aramubaza ati ‘’urashaka gukira?’’ Yohana 5:6
Bibiliya itubwira ko uyu mugore yari aryamye ategereje ko amazi yihinduriza kuko ngo rimwe na rimwe Malayika yazaga amazi akihinduriza, uwabanjemo agakira. Uyu mugore rero yagiraga ibyago kuko buri gihe bamutangagamo imyaka irinda ubwo igera 38.
Ariko ndashima Yesu, Haleluya, ngo amubonye amenya ko amaze icyo gihe cyose muri icyo kigeragezo, amugirira impuhwe. Umva akandi kantu kanshimishije hano Yesu ntashobora kuvangirwa kuko ntiyerekwa ahubwo yireberamo akamenya ko umaze igihe kirekire waratawe.
Icyampa usoma ubu butumwa Yesu akebuke arebe ukuntu umaze igihe kirekire urira, arahita amenya ko ubabaye, wowe gusa iyaba yari akwerekejeho amaso yamenya ko ubabaye igihe akakugirira neza. Impamvu mvuga ibi ni uko kuri kiriya kidendezi hari amabaraza 5, hari abarwayi benshi, abanyunyutse, impumyi, ibirema (Yohana 5:3).
Yesu yitegereje uwo mugore amenya ibye aramubaza ngo ‘’urashaka gukira?’’ (Ndabibutsa ko nubwo Yesu azi ibyifuzo byacu byose ariko akeneye ko tubimubwira byagura amashimwe mu mitima yacu mu gihe kizaza ndetse no kururshaho kumugirira ikizere).
Dore umuntu rero wimariye iminsi mu kigeragezo, wibabariye aho kuvuga ko ashaka gukira ati ‘’urabona simfite uwo kunjugunyamo, iyo amazi yihindurije abandi bantangamo.’’
Urumva ibikomere byo kurenganira mu kigeragezo utagira ukuvugira, iminsi yose usigarana ijambo rivuga ngo ‘’nanjye se mama hari undeba, abandi bafite ababatambutsa n’ibindi nk’ibyo.’’ Yesu kuko yari yamaze kumenya ikimuvugisha byose ntiyarindira kumucisha mu kindezi arategeka gusa ati ‘’Ikorere uburiri bwawe utahe.’’
Buriya Yesu akiza ukwe, mwibuke ko kubwa Malayika bigusaba ko amazi yihinduriza, ikindi abakujugunya mu kidendezi kuko buriya uriya mugore nubwo atari byo Yesu yari amubajije ariko ntiyabihimbye buriya byabagaho, yavuze ibyo yabonaga. Umva akandi kantu, utekereza ko bakujugunyagamo ukavamo utaha, wabaga watose bikagusaba kubanza kwanika byakuma ukabona gutaha, imvune zo mu mazi n’ibindi byinshi.
Uziko hari ubwo ubona igisubizo ariko ugasigarana ibikomere by’amateka, wajya ujya gushima ukajya wumva ipfunwe ntiryangiye, urumva hari ubwo wavagamo ugataha wihishe kubera gutota kandi wakize.
Ariko umva Yesu yaje, Umwami w’abami, haleluyaa ‘’IKorere uburiri bwawe utahe’’ ubwose urumva hatari hari abategereje ko nawe abigenza nk’abandi? Yesu akiza ukwe, Imana ishimwe cyane.
Nshuti nkwifurije ko Yesu yakwitegereza akamenya igihe umaze ubabaye, akakugirira neza.
Buriya mbere y’uko Imana ifata umugambi wo kurengera Abisirayeli yabanje kubitegereza imenya ko barembejwe n’uburetwa bwa Farawo imanurwa no kubarengera . ‘’Imana ireba Abisirayeli imenya uko bameze.’’ Kuva 2: 25
Hari ingero nyinshi zigaragaza ko Imana ikwitegereza ikamenya uko umeze, Yesu yigeze yitegereza abantu bamaranye iminsi bumva ubutumwa bwiza amenya ko bashonje, abagirira impuhwe asaba abigishwa kubagaburira. Muribuka ko hari nubwo yasanze abigishwa ku nyanjya bakesheje ijoro baroba ntacyo babonye arababaza ati ‘’ bana banjye haba hari icyo mwafashe?’’
Umuntu yatanga ingero nyinshi ariko gukora kw’Imana gutandukanye n’ukw’abantu. Imana ishimwe nawe ukomeze wihanganire aho uri, Yesu nakwitegereza azamenya uko umeze, akugirire neza, Amen.


text:
Musanze: Abagore bahangayikishijwe n’abagabo babo bajya gupagasa muti wa mperezayo
Abagore bo mu Murenge wa Nyange, mu Karere ka Musanze baravuga ko bahangayikishijwe bikomeye n’abagabo babo bajya gupagasa muri Uganda bagaherayo, abagore babo basize mu Rwanda bagategereza ko bagaruka bagaheba.
Kubera kubura imirimo mu gace batuyemo, ngo bamwe mu bagabo bafata icyemezo cyo kujya gupagasa(gushaka akazi gaciriritse) muri Uganda, igihugu gituranye n’aka karere.
Ikibabaje abagore bamwe bo muri aka gace ngo ni uko hari abagabo bagenda bagiye gupagasa ariko ntibibuke gutaha.
Umugore utifuje ko izina rye ritangazwa, avuga ko umugabo we amaze imyaka itanu agiye gupagasa muri Uganda, none ngo akaba yarategereje ko agaruka araheba.
Yagize ati “Yansigiye abana batanu, ajya gupagasa kubera ko inaha twabonaga akazi karabuze. Ikimbabaje ni uko nategereje ko agaruka ngaheba.”
Uyu mugore akomeza avuga ko atazi neza agace umugabo we aherereyemo, ariko ngo amakuru afite ni uko ari mu Karere kari hafi y’umupaka wa Cyanika.
Abagabo bagera Uganda bagashaka abandi bagore
Mukakibibi Leocadie, avuga ko hari abagabo bashakira abandi bagore aho baba bagiye gupagasa.
Ati“Baragenda bagashakirayo abandi bagore ntibibuke abo basize inaha.”
Ubuyobozi bugaragaza nyirabayazana w’ikibazo
Nteziryayo Epimaque, umuyobozi ushinzwe irangamimerere n’ibibazo by’abaturage mu Murenge wa Nyange, avuga ko gushaka abagore benshi ari imwe mu mpamvu itera iki kibazo.
Yagize ati “Abaturage b’ino aha barabyara cyane. Nk’ubu Umurenge wa Nyange utuwe n’abaturage bagera ku bihumbi 28, kuri kirometero kare (Km2) usanga ari hafi 600. Abantu ni benshi cyane wajya kureba ubutaka basaranganywa, ugasanga ni buto cyane bigatuma babona nta byo kubahaza bafite bagahitamo kujya gupagasa mu Bugande mu rwego rwo gushaka imibereho. Barabyara cyane kandi ubutaka butiyongera.”
Uyu muyobozi akomeza avuga ko aba baturage bagifite umuco wo gushaka abagore barenze umwe, ibi ngo bigatuma barushaho kororoka.
Ati “Umugabo iyo ashatse umugore wa mbere aba akeneye ko amubyarira, yashaka uwa kabiri akumva na we akeneye kumubyarira, ibyo rero bigatuma umugabo agira abana 20 cyangwa 30.Umugore umwe ugasanga ari kumwubakira mu mbuga y’undi, udafite imbuga akamushyira mu gikoni.”
Ikikibazo gihangayikishije ubuyobozi
Nteziryayo akomeza avuga ko kuba abaturage bajya gupagasa muri Uganda bigira ingaruka zitandukanye.
Ati “Ni ikibazo kuko hari abajya gupagasa Uganda bakagumayo, abandi na bo babura ubushobozi bwo kwishyurira mituweli abagize umuryango kubera ko aba ari benshi bakagenda.”
Akomeza avuga ko uku gushaka abagore benshi binagira ingaruka ku bana kuko usanga hari abava mu ishuri abandi bakajya kuba inzererezi kubera kutabona ibibatunga bihagije.
Si ibi gusa kandi kuko muri uyu Murenge hanagaragara umubare utari muto w’abagabo babana n’abagore batarasezeranye imbere y’amategeko.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
jeu.
18
oct.
2012
ISOMO RYA MBERE
Ibaruwa Mutagatifu Pawulo Intumwa yandikiye Abanyagalati (Gal 2, 1-2.7-14)
Bavandimwe, 1nyuma y’imyaka cumi n’ine nongera kuzamuka i Yeruzalemu ndi kumwe na Barinaba, na Tito ndamujyana. 2Nazamutseyo ari uko Imana yabimpishuriye. Mbanyuriramo ibyerekeye Inkuru Nziza nigishaga mu mahanga ; abayobozi bo nyibasobanurira birambuye twiherereye. Kwari ukugira ngo menye niba nirukira cyangwa narirukiye ubusa. 7Ahubwo ndetse babonye ko nashinzwe kwamamaza Inkuru Nziza mu batagenywe nk’uko Petero yayishinzwe mu bagenywe, 8kuko Uwahaye Petero kuba intumwa mu bagenywe, ni na We wampaye kuba intumwa mu banyamahanga. 9Nuko Yakobo, Petero na Yohani kandi ari bo bitwa inkingi, bamaze kumenya ingabire nahawe, turumvikana baduhereza ukuboko jyewe na Barinaba ngo twebwe tujye mu banyamahanga, naho bo mu bagenywe. 10Batwihanangirije ikintu kimwe rudori : ko tuzajya twibuka abakene ; ari na cyo nihatiye gukora.
11Nyamara ariko ubwo Petero yazaga Antiyokiya, nahanganye na we kuko byari ngombwa kumugaya. 12Koko rero, mbere y’uko haza abantu bo mu gice cya Yakobo, yasangiraga n’abanyamahanga. Aho baziye aravunura, aritarura byo gutinya abagenywe. 13N’abandi Bayahudi bigana uburyarya bwe, bigeza aho na Barinaba yoshywa na bo kuryarya bene ako kageni. 14Jye rero mbonye ko batagororokeye ukuri kw’Inkuru Nziza, mbwira Petero bose barora nti “Niba wowe w’Umuyahudi ugenza nk’abanyamahanga aho kugenza kiyahudi, ushobora ute guhatira abanyamahanga kugenza kiyahudi ?”
ZABURI (Zab 117 (116), 1, 2)
Inyik/ Nimujye ku isi hose, mwamamaze Inkuru Nziza.
Mahanga mwese, nimusingize Uhoraho,
miryango mwese, mumwamamaze !
Kuko urukundo adukunda rutagira urugero,
n’ubudahemuka bwe bugahoraho iteka !
IBANGONDIRIMBO RIBANZIRIZA IVANJILI
Alleluya Alleluya.
Tuyobowe na Roho w’Imana utugira abana bishingiwe kibyeyi,
Imana tuyita “Data”.
Alleluya.
IVANJILI
+ Luka (Lk 11, 1-4)
1Umunsi umwe Yezu yari ahantu asenga. Arangije, umwe mu bigishwa be aramubwira ati « Mwigisha, natwe dutoze gusenga nk’uko Yohani yabigenjereje abigishwa be. » 2Nuko arababwira ati « Igihe musenga mujye muvuga muti :
Dawe, izina ryawe ryubahwe,
Ubwami bwawe nibuze,
3ifunguro ridutunga uriduhe buri munsi.
4utubabarire ibicumuro byacu,
Kuko natwe tubabarira uwaducumuyeho wese,
Kandi ntudutererane mu bitwoshya. »


text:
Chorale Intumwa za Yesu kuri iki cyumweru iramurika umuzingo bise "ntawe uhwanye nawe"
Kuri iki cyumweru Chorale intumwa za Yesu ikorerera umurimo w’Imana muri E.P.R Remera kicukiro kumuhanda wa amabuye ujya kuri APAPER imbere ya RTUC Sonatube yateguye igitaramo cyo kumurika umuzingo w’indirimbo Audio Vol 1
Twengereye umuyobozi wa Chorale intumwa za yesu Karekezi Jean De Dieu tumubaza amateka yiyi chorale uburyo batangiye kugeza ubu aho mubashije gukora indirimbo Audio Vol 1
Karekezi yadutangarije ko inzira yo kugera kubyo tugezeho yari ndende cyane kuko twatangiye turi chorale ya abana b’ ishuri ry’ icyumweru dutangira ntago twari tuzi ko twifitemo impano yo guhimba indirimbo kuko twakoreshaga indirimbo zandi makorari tukaziga akaba arizo turirimba ikintu cyadufashije cyane nukubaho mu buzima bwo gusenga no kwimika urukundo muri twe aho buri umwe yiyumvaga undi kuburyo twafatanyaga muri byose tukishakamo ubutunzi uko umuntu yifite nuko bitari byoroshye tugafashanya
Jean de Dieu umuyobozi w’iyi chorale yakomeje atumbwira ko igitekerezo cyo gukora album Audio cyaje ubwo twari tumaze kugira indirimbo zirenga 150 kdi muri yo chorale hakaba hari harimo umu produce witwa Mahoro Dieu d’Amour yaje gufata indirimbo enye (4) muzo bari bafite abanza azikorera music nyuma twaje kujya muri studio tukaba kuri iki cyumweru tugiye gusohora umuzingo w’indirimbo umunani za Audio zikoranye ubuhanga ibyo byose tukaba tubikesha Imana yabanye natwe muri urwo rugendo ubu Imana yaradukujije kuva mu bwana bamwe barakora abandi barakiga abandi barashatse abandi Imana yabateye iteka ryo gukomereza amashuri mu mugane wa asia ibyo byose byavuye mu gusenga no kuba hafi y’Imana akaba ariyo mpamvu iyi Audio dusohora kuri iki cyumweru twayitiriye indirimbo twahimbye Imana imaze guha abaririmbyi bacu bane uburyo bwo gukomeza amashuri yabo muri china ndetse na India nundi uumwe uri kwiga muri Mozambique
Album Audio yindirimbo umunani ‘’NTAWUHWANYE NAWE ‘’


text:
"musohoreshe umunezero wanjye guhuriza imitima mu rukundo, mwibwira kumwe muhuje imitima.Ntimukagire icyo mukorera kwirema ibice cyangwa kwifata uko mutari, ahubwo mwicishe bugufi mu mitima, umuntu wese yibwire ko mugenzi we amuruta.Umuntu wese muri mwe areke kwizirikana ubwe gusa, ahubwo azirikane n’abandi" - Abafilipi 2:2-4.
Muri iki gihe abantu bagira kwikunda gukabije ku buryo bahora bumva ko ibyiza aribo bikwiriye gusa nyamara mwaganira bakakubwira ko ari abakozi b’ Imana bakomeye cyangwa ko bamenye Imana, ariko se koko birakwiye ko ukorera neza Imana utanabashije gukorera neza abandi?
Inzira ni imwe yo gukorera Imana; ushobora kuyikorera igihe cyose ukoreye abandi neza. Igihe icyo ari cyo cyose wemeye gukoresha impano zawe, igihe, imbaraga ndetse no mu butunzi, mu gufasha abandi nibwo uba uri gukorera Imana kandi ibyo nibyo bikwiye kwitwa "Umurimo w’Imana."
Ariko se kuki Imana idusaba gufashanya, gukundana no guhuriza hamwe imbaraga mu kuyikorera? Hari impamvu zigera kuri 3 abantu dukwiye gushiniraho tugakorera Imana duhereye mu buzima buzanzwe tubamo.
1.Tuba mu muryango: Niba uri mu muryango w’Imana, Imana ishaka ko ugira abanyamuryango kuko ihora ishaka kubaka ubusabane bwuzuye nawe muri buri teraniro mu gize nk’abantu bari mu muryango umwe. Bibiliya iravuga ngo "kuko twembi Imana ari yo dukorera namwe mukaba umurima w’ Imana n’ inzu yayo"-1 Abakorinto 3:9.
2.Tubaho mu buzima umuntu akeneramo mugenzi we: Wabyemera utabyera ukeneye abagufasha ngo mubashe gukorera Imana mu buryo bwuzuye, kubera ko nta muntu ufite impano zose n’ italanto zose ku buryo yakwifasha umurimo ahubwo Imana yabikoze igira ngo uzakenere abandi nabo bagukenere kugira ngo mubashe kuzuzanya. Bibiliya itubwira neza ko tubasha kugira umusaruro mwiza igihe duhurije hamwe. "Nk’uko mu mubiri umwe dufite ingingo nyinshi, kandi ingingo zose zikaba zidafite umurimo umwe, natwe ni ko turi kuko turi benshi, nyamara turi umubiri umwe muri Kristo, umuntu wese ni urugingo rwa mugenzi we"- Abaroma 12:4-5.
3.Kuko hakenewe umusaruro uhagije: Gukorera hamwe bitanga umusaruro ugaragara kuko ababiri baruta umwe, Bibiliya iragira iti "Ababiri baruta umwe, kuko babona ibihembo byiza by’imirimo yabo, kuko iyo baguye umwe abyutsa mugenzi we, ariko uguye ari wenyine atagira umubyutsa, aba abonye ishyano"- Umubwiriza 4:9-10. Ni byo koko hari icyo ufite ariko ntabwo wihagije ahubwo ukeneye abandi bantu ngo mufatikanye kuko Imana ishaka kugukoresha cyane.
Imana yaguhuje n’abandi kugira ngo mukore umuryango ufite imbaraga ushoboye gufashanya no kuyikorera byuzuye kugira ngo mwagure ubwami bwayo. Gufashanya rero ni byiza kuko bigufasha kubana n’abandi amahoro, kugera kuri byinshi ndetse no gukundana urukundo rushyitse kandi runezeza Imana. Niyo mpamvu ukwiye gukorera neza abandi, kubafasha no kubakunda kugira ngo mwubake umuryango mwiza.


text:
Babigaragaje ubwo abantu icumi bari bayobowemo na Eng Wondimu Tekle, umunyamabanga wa Leta muri Minisiteri ishinzwe amashyanyarazi no kuhira imyaka mu gihugu cya Ethiopia bakoreraga urugendoshuri mu karere ka Musanze, tariki 09 Ugushyingo 2016.
Basuye abaturage bo mu murenge wa Gashaki bimuwe mu birwa biri mu kiyaga cya Ruhondo, bagatuzwa mu midugudu.
Abo baturage borojwe inka, banubakirwa Biogaz. Baratiye abo Banya-Ethiopia ko gukoresha Biogaz byababereye igisubizo; nkuko Nkurikiyimana Vedaste, umwe muri abo baturage abisobanura.
Agira ati “Twaryaga bitugoye kubera ikibazo cy’ibicanwa bidakunze kuboneka muri aka gace ariko ubu abana bajya ku ishuli mu gitondo banyoye igikoma na saa sita basanga ibiryo byahiye.”
Yakomeje avuga ko kuba barakuwe mu birwa bari batuyemo, ikabatuza mu mudugudu bakitabwaho, ari ibintu bibereka ko iterambere ryabagezeho.
Mugenzi we agira ati “Ubu isaha n’isaha umuntu ava mu mirimo ye agateka nta myotsi mbese nta zindi mvune umuntu ahura nazo ajya gutashya.”
Eng Wondimu Tekle yavuze ko ibyo babonye mu karere ka Musanze n’ahandi mu Rwanda bizahindura imibereho ya bamwe mu baturage bo mu giuhugu cye.
Agira ato “Uru rugendoshuri rubaye ingirakamaro cyane ubu buryo bwo gutuza abaturage hamwe mu cyaro twabubigiyeho.”
Umuyobozi wungirije mu karere ka Musanze ushinzwe imibereho myiza y’abaturage wari kumwe nabo bashyitsi yavuze ko kuba hari abaza kubigiraho bituma barushaho gukora byiza kandi byinshi.


text:
Daniyeli 5 :14-16 Numvise bakuvuga ko umwuka w’Imana ukurimo kandi umucyo no guhishurirwa n’ubwenge bwiza bikubonekamo…ko ubasha guhangura ibyananiranye.
1.Umwami Berushaza yabonye intoki zandika ku rusika, iyo nyandiko imunanira kuyisoma n’abantu bose irabananira. Iyo nyandiko nta wundi washoboye kuyisoma uretse Daniyeli. Reka hano Daniyeli tumwite Yesu kuko niwe ushobora ibyananiranye byose. Icyateye uyu mwami kubona inyandiko ni uko yakoresheje iminsi mikuru bamaze kunywa no guhaga bazana ibikoresho byo mu nzu y’Imana byerejwe Uwiteka nabyo babinywesha inzoga.
Twe ibidutera kubona inyandiko mu buzima bwacu si bike ahubwo ni byinshi ariko duhumure kuko ubasha gukemura ibibazo arahari ni Yesu umwana w’Imana kuko we yaravuze ngo “Muze mwese abarushye n’abaremerewe mbaruhure”.
2. Buri muntu wese afite inyandiko ye; Ubukene, ubukire, gusonza no guhaga, kunanuka, kubyibuha, ubugufi, uburebure, urukara, inzobe, kubyara, kutabyara, ubushomeri, akazi, gushaka, kudashaka, amahoro, intambara, sida yirirwa yica abantu, ubukungu; Kimwe muri ibi gishobora kuba inyandiko yakunaniye gusoma.
Izo nyandiko zose turazigendana kandi zabuze uzisoma, kugeza igihe tuzabonera ubasha guhangura ibyananiranye, ariwe Yesu.
Umwami abonye inyandiko ntiyihutiye gushaka Daniyeli ahubwo yabanje abapfumu. Niko bimeze natwe iyo duhura n’ibibazo, aho kugira ngo dushake Yesu tubanza kwirwanirira ariko dukwiye kumenya ko Yesu wenyine ariwe uzakemura ibibazo byacu.
Umuntu wiringira abantu kenshi akunda kugira ibibazo ariko uwingira Yesu ntazakorwa n’isoni kuko iyo uwo Mwami akinze nta ukingura(Yeremiya 17:7-8, Zaburi 25:3).
Ushatse ntiwajya gusomesha ahandi kuko inyandiko y’Imana ni nayo ibasha kuyisobanura yonyine. Abapfumu babonye ibitangaza Imana yakoze muri Egiputa, babwiye Farawo ngo ibi bibaye ni urutoke rw’Imana, ntacyo twabikoraho. Iyo duhuye n’ibibazo kenshi turirwanira ariko reka ubuzima bwacu tubuharire Imana tuzabaho mu buzima bw’ubutsinzi no kurushaho.
Mu gitabo cy’Ibyahishuwe 5:5, Yohana yabonye igitabo kibuze uwakibumbura ararira, ariko mu ijuru baramubwira ngo wirira intare y’umuryango wa Yuda aranesheje ngo abumbure igitabo.
Twirirwa turira kandi uruta Daniyeli arahari ngo akemure ibibazo, asome inyandiko zananiranye. “Kurira kwararira umuntu ariko mu gitondo impundu zikavuga”(Zaburi 30:5).
3.Abo inyandiko zabo zari zananiriranye ariko zigasomwa
Mu bwami bw’i Baburoni, Abayuda baragambaniwe ngo bapfe bishwe na Hamani, hanyuma bashaka uwabasomera iyo nyandiko. Esiteri na bagenzi be bafashe iminsi 3 basenga Imana ikemura icyo kibazo(Esiteri 4:16-17). Ese wowe iyo ubonye inyandiko, uyisomesha he? Uhitamo kuganya cyangwa gushaka Yesu ngo agutabare?
Daniyeli abonye ikibazo(twise inyandiko mu nyigisho yacu) yahisemo gusenga Imana inshuro 3 ku munsi kuko yari azi ko nta wundi washobora kumukiza intare uretse Imana yonyine(Danieri 6:10). None ninde uzagira icyo akumarira uretse Imana?
Kera mu gihe cy’abami, iyo umwami yashakaga kugutera yabanzaga kukoherereza ibarwa ifunguye. Yehoshafati yarayandikiwe, ayibonye ayijyana imbere y’Imana arasenga ati: “Mana uzi gusoma nawe isomere ibyo bagutumyeho bagutuka”. Umuhanuzi yahise amusubiza ati: “Humura kuko Uwiteka aje kubarwanira kandi muri iyo ntambara ntimuzarinda kurwana”. Nyuma koko batsinze batarwanye, bateranira mu kibaya cyitwa Beraka bashima Imana kuko Imana yari ibahaye umutekano impande zose, amen. 2 Ngoma 20:1-30.
Mwari kumwe na Pastor Desire ubakunda akabifuriza amahoro y’Imana. Desire@agakiza.org/ 0788422984


text:
Igisubizo: Bibiliya ntabwo icira urubanza ku buryo bw’umwihariko umukino w’amafaranga, gukina umukino wo gutega, cyangwa gukina umukino wa tombola. Ariko, itugira inama yo kwirinda irari ry’amafaranga (1 Timoteyo 6:10; Abaheburayo 13:5). Ibyanditswe Byera nabyo bidushishikariza kwirinda ibishuko byo gushaka “gukira vuba” (Imigani 13:11; 23:5; Umubwiriza 5:10). Umukino w’amafaranga byanze bikunze uganisha ku rukundo rw’amafaranga kandi ugashukisha abantu ku buryo budasubirwaho icyizere cyo gukira vuba kandi batavunitse.
Ni iki kidatunganye mu mukino w’amafaranga? Gukina umukino w’amafaranga ni ikibazo gikomeye, kuko kuwukina gake kandi rimwe na rimwe, ni ugupfusha amafaranga ubusa, ariko ntibivuze ko ari bibi byanze bikunze. Abantu bakunze gupfusha amafaranga ubusa mu bikorwa bitandukanye. Gukina umukino w’amafaranga ntabwo ari ugupfusha ubusa amafaranga ku buryo bukabije cyane cyangwa buri mu nsi yo kujya kureba sinema (nkuko bikunze kugaragara kenshi), kujya kurya ibiryo bihenze cyane muri hoteli kandi atari ngombwa, cyangwa kugura ibintu bidafite umumaro. Icyo gihe, gutanga amafaranga ku bindi bintu, ntibivuze ko ari umukino w’amafaranga. Amafaranga ntagomba gusesagurwa. Kandi asigara nyuma yo guhaha ibikenewe, agomba kubikirwa ibintu bizakenerwa mu gihe kiri imbere cyangwa agakoreshwa mu murimo w’Imana, aho gusesagurwa mu mikino.
Mu gihe Bibiliya itavuga ku mugaragaro ibyerekeye umukino w’amafaranga, ivuga gusa ku bikorwa byerekeye “Amahirwe” cyangwa “ubufindo.” Urugero, ubufindo bwarakoreshejwe mu Abalewi, kugira ngo bahitemo hagati y’ihene y’igitambo n’ihene ihagarariye icyaha. Yosuwa yakoresheje ubufindo, kugira ngo amenye uko atanga gakondo ku miryango itandukanye. Nehemiya yakoresheje ubufindo, kugira ngo amenye abazatura imbere mu nkike z’i Yerusalemu. Intumwa zakoresheje ubufindo, kugira ngo zimenye uzasimbura Yuda. Mu Imigani 16:33 havuga hatya: “Abantu batera inzuzi, ariko uko bigenda kose bitegekwa n’Uwiteka.”
Bibiliya ivuga iki ku byerekeye imikino ya “casino“ na “tombola“? Imikino ya casino ikoresha uburyo butandukanye bwo kwamamaza, kugira ngo bareshye abakinnyi baze kwaya umubare munini ushoboka w’amafaranga. Ndetse bajya banabaha ibisindisha ku mafaranga make cyangwa se ku buntu, bigatuma basinda, maze bikagabanya ubushobozi bwabo bwo gufata ibyemezo bitunganye. Buri kintu cyose muri casino kiba giteguriwe kubyara amafaranga menshi ashoboka kandi bo ntibagire icyo bagenera abakinnyi, uretse kubaha umunezero w’akanya gato kandi udafite akamaro. Tombola zigerageza kwigaragaza nk’uburyo bwo kubona amafaranga y’ishuri cyangwa yo gukora ibikorwa by’imibereho myiza. Nyamara, inyigo zakozwe zerekana ko abakina tombola, ari bo buri gihe, bashobora gake cyane kubona amafaranga yo kugura amatike yo gukina tombola. Irari ryo “gukira vuba” ni ikigeragezo gikomeye cyane kigomba gutsindwa, ku bantu bamaze kwiheba. Amahirwe yo gutsinda aba ari make cyane, ku buryo bigira ingaruka ku buzima bw’abantu benshi baba basigaye iheru heru.
Mbese umusaruro uva mu mikino ya tombola ushimisha Imana? Abantu benshi bavuga ko bakina umukino wa tombola cyangwa umukino w’amafaranga, kugira ngo bashobore gutanga ayo mafaranga mu Rusengero, cyangwa ku yindi mirimo myiza. N’ubwo ibi bishobora kuba impamvu nziza, ukuri n’uko bake muri bo ari bo bakoresha ibyo bungutse mu mukino w’amafaranga mu nyungu z’Imana. Inyigo zakozwe zerekanye ko abenshi mu batsinda umukino wa tombola, usanga ari bo bafite ibibazo bikabije by’ubukene bw’amafranga, nyuma y’igihe gito batsindiye igihembo cya mbere, kurusha uko bari bameze mbere y’icyo gihembo. Bake, cyangwa se habe n’umwe, usanga mu by’ukuri ari bo batanga ayo mafaranga mu mirimo myiza. Nyamara, Imana ntikeneye amafaranga yacu mu gutera inkunga umurimo Wayo ku isi. Mu Imigani 13:11 haravuga ngo: “Ubutunzi bw’amahugu buzagabanuka, ariko urundarunda ibintu avunika azunguka.” Imana irihagije ndetse izaha Itorero ryayo ibyo rikeneye byose, kandi biciye mu nzira nziza. Mbese Imana yashimishwa no guhabwa amaturo y’amafaranga avuye mu biyobyabwenge cyangwa amafaranga yibwe muri banki? Oya ntibishoboka. Nta n’ubwo Imana ikeneye cyangwa yifuza amafaranga “yibwe” umukene, kubera irari ryo gukira vuba.
Muri 1 Timoteyo 6:10 hatwigisha ibi: “Kuko gukunda impiya ari umuzi w’ibibi byose, hariho abantu bamwe bazirarikiye barayoba, bava mu byo kwizera bihandisha imibabaro myinshi.” Mu Abaheburayo 13:5 ho haravuga ngo: “Ntimukagire ingeso zo gukunda impiya ahubwo mujye munyurwa n’ibyo mufite, kuko ubwayo yavuze iti: ‘Sinzagusiga na hato, kandi ntabwo nzaguhana na hato.’ ”Muri Matayo 6:24 ho haratangaza ko: “Nta wucyeza abami babiri. Kuko yakwanga umwe agakunda undi, cyangwa yaguma kuri umwe agasuzugura undi. Ntimushobora gukorera Imana n’ubutunzi.”
Ikibazo: Mbese gukina umukino w’amafaranga n’icyaha? Bibiliya ivuga iki ku byerekeye umukino w’amafaranga?
Igisubizo: Bibiliya ntabwo icira urubanza ku buryo bw’umwihariko umukino w’amafaranga, gukina umukino wo gutega, cyangwa gukina umukino wa tombola. Ariko, itugira inama yo kwirinda irari ry’amafaranga (1 Timoteyo 6:10; Abaheburayo 13:5). Ibyanditswe Byera nabyo bidushishikariza kwirinda ibishuko byo gushaka “gukira vuba” (Imigani 13:11; 23:5; Umubwiriza 5:10). Umukino w’amafaranga byanze bikunze uganisha ku rukundo rw’amafaranga kandi ugashukisha abantu ku buryo budasubirwaho icyizere cyo gukira vuba kandi batavunitse.


text:
Amakanzu ageze mu mavi wajyana mu murenge
Umunsi wo kujya gusezerana imbere y’amategeka uba ugomba kugenda wambaye neza kuko nabwo buba ari ubukwe bukomeye. ku badakunda amakanzu ageze hasi cyane ushobor akwambara ikanzu igeze mu mavi cyanwga se munsi yaho gato nabwo ukaba wambaye neza kandi wiyubashye.
Dore amafoto agaragaza ayo makanzu wajyana mu murenge ageze ukaba ugaragara neza:
Aya ni amwe mu makanzu wakambara ku munsi wo gusezerana imbere y’amategeko ukaba wambaye neza kandi uberewe.
Gracieuse Uwadata


text:
Live: Igiterane cy’amashimwe cyateguwe na Isaie uzayisenga gisize ububyutse budasanzwe
Igiterane cyari gitegerejwe na benshi cyateguwe n’umuhanzi Isaie Uzayisenga cyagombaga kubera kuri ADEPR Nyarugenge mu mujyi wa Kigali kiratangiye. Nk’uko mwari mwabimenyeshejwe, Isaie arafatanya na Chirale Amahoro y’I Remera ndetse n’umuhanzi Alexis Dusabe.
Muri aka kanya itsinda ryo kuramya no guhimbaza niryo riyoboye igiterane aho bari guhimbaza Imana bafatanije n’amagana menshi y’abitabiriye igiterane.
Reka tubizeze ko abatarabasha kuhagera, urubuga rwanyu www.agakiza.org turahababera kuko turakomeza kubibagezaho live mu myandiko ndetse n’amafoto.
LIVE: Chorale Sharom igiye kuririmba
Muri iki giterane kiri kubera Nyarugenge kandi hagaragaye Chorale Sharom yo muri ADEPER Nyarugenge, akaba ari yo igiye kuririmbira abitabiriye igiterane.
Igi giterane cyakoranije abantu baturutse imihanda yose, baraza kubwirizwa ubutumwa bwiza bw’ubwami n’Umuvugabutumwa Boniface Singirankabo.
Nyuma ya Chorale Sharom, hahise hakirwa umuhanzi Alexis Dusabe ugiye kuririmba indirimbo eshatu. Mu muziki wa live arafasha abitabiriye igiterane guhimbaza Imana.
Abantu bakomeje kuba benshi igiterane cyitabiriwe kuruta uko byari byitezwe.
Nyuma ya Alexis Dusabe, ahagana saa kumi na makumyabiri nibwo Chorale Amahoro ituruka muri ADEPR Paruwasi ya Remera ihawe umwanya wo kuririmbira Imana mu ndirimbo eshatu.
Uko umwanya ugenda uhita niko abantu barushaho kuzura urusengero, aho mu myanya yo hejuru no ku gice cyo hasi, imyanya igenda ishira; ibi bigaterwa ahanini n’indirimbo z’amakorali ndetse n’abahanzi batumiwe zisize amavuta y’Imana.
LIVE: Uzayisenga Isaie, ari nawe wateguye iki giterane cy’ishimwe ahawe umwanya wo kuririmba indirimbo eshatu. Ahawe umwanya abanje gutanga ubuhamya ku ndirimbo yo mu gitabo cy’indirimbo zo gushimisha Imana, “Nari mu isayo y’ibyaha…”, avuga uko umubyeyi we yajyaga ayiririmba akarira, avuga ko ubu ari bwo ari gusobanikirwa amagambo ayikubiyemo, bikamutera gufashwa nayo.
Isaie n’abari kumufasha kuririmba, bahereye ku ndirimbo yo kuramya Imana, “Haleluya …Amen”.
Nk’uko n’abandi bahanzi n’amakorali yaririmbye bakoresheje umuziki w’umwimerere, na Isaie nawe niwo ari gukoresha.
Hagezweho umwanya w’Ijambo ry’Imana ritangwa n’Umuvugabutumwa Singirankabo Boniface, ryanditse muri I Samuel 2:6, rivuga uko Uwiteka afite ubushobozi bwo kwica no gukiza, ndetse no gukenesha no gukenura.
Boniface agiye gufatanya n’abantu bose mu ndirimbo yo guhimbaza igira iti: “Waturemeye kuguhimbaza, turagushimiye”.
Umuvugabutumwa asobanuriye abantu umumaro wo guhimbaza, asobanura ndetse ko Imana yaremeye abantu bayo kuyihimbaza, hanyuma yongera gutera indirimbo yo kuramya Imana.
Umwigisha yahuguriye abantu gutinya Imana, bakayitunga mu mitima yabo ariko babanje gukuramo (Kwihana) ibyo yanga byose kuko ari Imana yanga icyaha kandi idakunda abantu bayitunga bayivanga n’ibyaha.
Nyuma y’ijambo ry’Imana Imana, Pasiteri Mugabo uyobora Umudugudu wa Nyarugenge asabiye abantu kubana n’Imana bayitinya.
Nyuma y’ijambo ry’Imana twagezwahago n’Umuvugabutumwa Boniface, hakurikiyeho Chorale Amahoro (Remera) igiye kuririmba indirimbo.
Hakurikiyeho Producer Gedeon mu ndirimbo ye "Afite urufunguzo ntacyamunanira"
Igiterane kigiye gusoza usibye ko abantu ntibashaka gutaha bitewe n’ umunezero uhari. Isaie ahawe indirimbo zisoza ari kuririmba ngo "ujye umuhanga amaso ajya arinda umutumbiriye"
Mu gusoza igiterane isaie ari gushimira abantu bose bamufashije kugira ngo iki giterane kibeho aha twavuga Chorale Shalom, Amahoro. Ama website nk’ ibyishimo.com, agakiza.org n’ izindi. Yashimiye kandi groupe agakiza family Isaie abarizwamo. Yakomeje ashimira abanyamakuru batandukanye bakoze ibishoboka kugira ngo iki giterane kibeho.
Imana ibahe umugisha mukomeze munogerwe n’ ibyiza binyuzwa kuri kuri www.agakiza.org


text:
Ngoma: Ba rwiyemeza mirimo badakurikiza amabwiriza ya DAO bagiye kujya basubizwamo
Bamwe muri ba rwiyemezamirimo batsindira amasoko yo gukora ibintu bitandukanye mu karere ka Ngoma bakabisondeka ntibakurikize amabwirizwa  y’isoko (DAO)baraburirwa ko bazajya bahita babisubizwa More...
Nyanza: Abakuru b’imidugudu batatu bahagaritswe ku mirirmo bazira kutita ku irondo
Abakuru b’imidugudu ya Kabusheja, Rugarama na Ndago mu murenge wa Ntyazo mu mu karere ka Nyanza bahagaritswe ku mirimo bazira kutita ku mikorere y’amarondo. Umunyamabanga Nshingwabikorwa w’umurenge More...


text:
Anonymous has left a new comment on your post "AMAFOTO YA RUGONGO
Ariko se abantu ko ari ibicucu, ni nde wababwiye ko shitani ibarizwa mu byo guswerana? Biba ibya shitani iyo ubikoze ugamije kugirira nabi mugenzi wawe. Uramutse ufashe ku ngufu, uramutse urwaye ukanduza mugenzi wawe ubizi kandi ubishaka... Naho rero, igihe uhuye n'undi muntu imitima yanyu ikabasaba guhuza ibitsina, nimubikore kuko Imana ikunda abagiriranira neza. N'iyo waba ufite undi mugore cyangwa umugabo, ikibazo kirihe niba uri bugere mu rugo ukamushimisha nta kibazo? Gufuha ni idwara y'ubuswa!


text:
Amaze guhura na Yesu, ibintu byahise bihinduka ukundi!
“ Maze Barinaba aramujyana amushyira intumwa, azisobanurira uko yabonye Umwami Yesu mu nzira, kandi uko yavuganye nawe, n’uko yavuze ashize amanga mu izina rya Yesu I Damasiko…” Ibyakozwe n’intumwa 9:26-27
Uyu ni Pawulo wahoze witwa Sawuli. Umunsi yahuye na Yesu ibintu byahindutse ukundi. Ni nka ya ndirimbo ivuga ngo “ Sinzibagirwa igihe nakizwaga, ubwo Yesu yinjiraga muri jye…” Imana ishimwe.
Bibiliya itwereka ibintu bifatika kuri Pawulo, kuko Pawulo na Sawuli ni abantu babiri batandukanye. Uwa mbere n’umuntu udafite Yesu, gusa ufite ishyaka ryinshi , uwa kabiri n’umuntu wakiriye Yesu nk’Umwami n’Umukiza ndetse wamaze guhinduka igikoresho cy’Imana.
Uko yari ameze mbere yo guhura na Yesu:
1. Ariko Sawuli akomeza gukangisha abigishwa b’Umwami ko bicwa, ajya ku mutambyi mukuru amusaba inzandiko zo guha ab’amasinagogi y’I Damasiko kugirango nabona abantu b’inzira ya Yesu , abagabo cyangwa abagore, ababohe abajyane I Yerusalemu. Ibyakozwe n’intumwa 9:1
2. Ananiya aramusubiza ati Mwami , uwo muntu numvise benshi bamuvuga, uko yagiriraga nabi abera bawe bari I Yerusalemu, kandi n’ino afite ubutware abuhawe n’abatambyi bakuru bwo kuboha abambaza izina ryawe. Ibyakozwe n’intumwa 9:13-14
Uko bahuye na Yesu:
1. Akigenda yenda gusohora I Damasiko, umucyo uramutungura uvuye mu ijuru uramugota. Agwa hasi yumva ijwi rimubaza riti “ Sawuli Sawuli undenganiriza iki?
2. Aramubaza ati “ Urinde Mwami?” Nawe ati ndi Yesu uwo ureganya. Ariko haguruka ujye mu mudugudu uzabwirwa ibyo ukwiriye gukora. Ibyakozwe n’intumwa 9:6
Uko byamugendekeye amaze guhura na Yesu
1. Umwami aramusubiza ati: “genda kuko uwo muntu ari igikoreshwa nitoranirije, ngo yogeze izina ryanjye imbere y’abanyamahanga n’abami n’abisirayeli. Nanjye nzamwereka ibyo azababazwa nawe uburyo ari byinshi bamuhora izina ryanjye. Ibyak 5:16
2. Aherako abwiriza mu masinagogi ko Yesu ari Umwana w’Imana. Abamwumvise bose barumirwa bati “ Uyu siwe warimburiraga I Yerusalemu abambaza iryo zina? Ibyak 9:21
3. Ariko sawuli arushaho kugwiza imbaraga, atsinda abayuda abahamiriza ko Yesu ariwe Kristo
4. Asohoye I Yerusalemu agerageza kwifatanya ,abigishwa ariko bose baramutinya ntibemera ko ari umwigishwa. Maze Barinaba aramujyana amushyira intumwa, azisobanurira uko yabonye Umwami Yesu mu nzira, kandi uko yavuganye nawe, n’uko yavuze ashize amanga mu izina rya Yesu I Damasiko…” Ibyakozwe n’intumwa 9:26-27
Uyu Pawulo amaze kubyinjiramo neza, ibya Yesu bimaze kumuryohera cyane arandika:
“ Nyamara ibyari indamu yanjye nabitekereje ko ari igihombo kubwa Kristo, ndetse n’ibintu byose mbitekereza ko ari igihombo ku bw’ubutunzi butagira akagero aribwo kumenya Kristo Yesu. Kubw’uwo nahombye ibyanjye byose, ndetse mbitekereza ko ari amase kugirango ndonke Kristo…” Abafilipi 3: 7-8
Imana ishimwe. Arimo arangiza urugendo rwe arongera yandika amagambo arimo ibyiringiro byinshi by’ubugingo budashira
“ Kuko njyeweho maze kumera nk’ibisukwa ku gicaniro, igihe cyo kugenda kwanjye gisohoye. Narwanye intambara nziza, narangije urugendo, narinze ibyo kwizera. Ibisigaye mbikiwe ikamba ryo gukiranuka, iryo Umwami wacu, umucamanza utabera, azampa kuri urya munsi …” 2 Timoteyo 4:6
Umunsi wo guhura na Yesu ni umunsi wagombye kwibukwa mu buzima bw’umuntu nkuko bibuka indi minsi ikomeye mu buzima: amavuko, guhura n’uwo muzubakana, ubukwe…..Impamvu ari umunsi ukomeye , nuko habaho impinduka zigaragara mu buzima bw’umuntu nk’uko twabisomye.
Ibi bitandukanye no kuba waravutse ugasanga iwanyu basenga nawe ukajyayo ariko utarahura na Yesu, bitandukanye no kuba ukora mu muryango wa gikristo bityo mukaba musenga, binatandukanye cyane no kuba waragiye mu idini runaka kugirango uhakorere ubukwe. Ni experience umuntu agira ku giti cye kandi ntiwaba wahuye n’Umwami ukomeye nka Yesu ngo ubiyoberwe. WIGEZE UHURA NA YESU! Ndabikwifurije kuko ni ubuzima bwiza mu buryo budasanzwe. Kuva ubutangiye kuzageza ugiye mu ijuru. Ibihe byiza.


text:
Ku ikubitiro itorero urukerereza n’abahanzi Muyango na Mariya Yohana baserutse ku rubyiniro imbere y’imbaga irenga ibihumbi bitatu bakina umukino werekana indangagaciro z’ibanze z’umuco Nyarwanda nk’ibirango bwite by’Abanyarwanda.
Iri torero ryagaragaje ibyiza by’u Rwanda binyuze mu mbyino zihariye arizo intwatwa n’ikinimba, rikurikizaho imibereho y’umuryango Nyarwanda wo hambere, uko bakiraga umwana mu muryango binyuze mu kubyara no guhemba ababyeyi.
Kuri iki cyiciro iyo umwana yavukaga imiryango yarabimenyeshwaga abandi bana bagatumirwa nu muhango wo kumwita izina mu birori byitwa ‘Kurya ubunnyano’. ku munsi wa munani se w’umwana yamwitaga izina, ibyitwaga ‘guterura umwana’, nyina w’umwana yambikwaga urugori nk’ikimenyetso cy’uko yabaye umubyeyi.
Banerekanye uko Abanyarwanda ba kera babagaho, uburyo bwo kwigisha abana indangagaciro binyuze mu itorero ku bahungu no mu rubohero ku bakobwa.
Kuva ku myaka 12 kugeza kuri 17 umukobwa yajyanaga n’abandi mu rubohero bakamwigisha kuboha ibiseke, imisambi n’ibijyanye bakanamuha n’inyigisho zijyanye n’imyanya myibarukiro, ndetse n’uburyo azitwara ku mugabo amaze gushaka.
Abahungu bajyanwaga mu itorero bagatozwa gutabarira urugo n’igihugu. Muri rusange umwana wajyaga mu itorero yabaga ari mu kigero kiri hagati y’imyaka 12 na 17. Mu itorero kandi bahigiraga byinshi bijyanye n’umuco na politiki y’igihugu. Bahigiraga imbyino n’imihamirizo, kumasha ndetse n’indi mikino y’ubwenge, kurwana, kwivuga cyane cyane ibyivugo by’ingabo ndetse bakiga n’imvugo nziza.
Itorero urukerereza ryanibukije imbaga yitabiriye Rwanda Curtural Day imihango y’ubukwe bwa Kinyarwanda nko kurambagiza, gufata irembo, gusaba, gushyingirwa no gutwikurura.
Itorero urukerereza ryanibukije imbaga yitabiriye Rwanda Cutural Day imihango y’ubukwe bwa Kinyarwanda nko kurambagiza, gufata irembo, gusaba, gushyingirwa no gutwikurura.
Mu gice cya kabiri itorero Urukerereza ryerekanye uko Abanyarwanda bataramaga, bagahiga, bakivuga by’umwihariko uko bicaraga muri Gacaca bagakemura amakimbirane. Mu gitaramo kandi Abanyarwanda bajyaga inama zo kwishakamo ibisubizo nk’umuganda n’ubudehe bagafashanya, bakazamurana.
Nyuma yo gukora ibikorwa byo kwishakamo ibisubizo, Abanyarwanda basangiriraga ku ntango imwe nk’ikimenyetso cyo gushyira hamwe no gusangira byose.
Muri iki gice habyinwe "Rusanga Nizayo", indirimbo y’intsinzi yabyinirwaga mu rukiko rw’i Bwami nyuma y’uko umwami atsinze umwanzi.
Igice cya nyuma cyaranzwe n’umuhamirizo w’Intore zambaye umugara w’intare nk’ikimenyetso cy’imbaraga n’umurava.
Mazimpaka Jean Pierre - San Francisco na Cyprien Niyomwungeri - Kigali
Amafoto: Mazimpaka Jean Pierre


text:
Umuganura watumaga umwami uganje arushaho gushinga imizi
Umuganura watumaga umwami uganje arushaho gushinga imizi
Uyu muhango wahoze ufite umwihariko mu nzira z’ubwiru kuko wari ufite akamaro kanini mu Rwanda rwo ha mbere abantu barasangiraga no kwishimira umusaruro mu gitaramo.
Uyu muganura ariko wagiraga n’undi mumaro wo kuzirikana umwami nka Nyir’uburumbuke bakamutura urutete rw’imyaka yeze.
Uyu muhango wakomeje gukorwa no mu yindi myaka yakurikiye ubutegetsi bwa cyami.
Aha ntibasubiragamo imihango yose yakorwaga mu gihe cy’umwami kuko wabaye nk’uhindurirwa inyito n’ibyakorwaga muri wo.
Wasigaye ukorwa mu rwego rwo kwishimira umusaruro, Abanyarwanda bagahurira mu ngo z’abakungu bagasangira ibyo kurya bakanywa n’amayoga.
Muri iki gihe umuganura usa n’uwibagiranye ndetse na benshi bakunze kuvuga ko batazi uyu munsi hari n’abadasobanukiwe ibyawo.
Bamwe mu bakuze bakunze kuvuga ko kuba uyu munsi utakizihizwa biterwa n’ ubutaka bugenda buba buto kandi butakirumbuka ndetse n’imico igenda ihindura abantu kuba ba nyamwigendaho bityo ntibabashe gusangira ngo bishimane n’abaturanyi.
Mu mateka ariko uyu muhango w’umuganura wigeze guhagarikwa na Perezida w’u Rwanda mu mwaka wa 1925 kubera gutinya imbaraga uyu muhango waherezaga umwami.
Izo mbaraga uyu muhango wahaga umwami harimo kumugira Nyir’uburumbuke ndetse n’ububasha ari nawe watangaga kororoka.
Aho ni i Nyanza ku ngoma ya Yuhi IV Musinga mu myiteguro y’ Umuganura
Nyamara muri iki gihe uyu muhango usa n’utagikorwa mu Rwanda kandi nta mategeko awukuraho.
Ibi bitera kwibaza niba hari aho bihuriye n’iterambere cyangwa se niba koko bihura no kugunduka k’ubutaka n’izindi mpamvu zavuzwe haruguru.
Gusa biramutse ari iterambere nticyaba ari icyo gushyigikirwa kuko iterambere rikwiye kujyana no kubumbatira umuco n’amateka y’igihugu.
Amateka y’ u Rwanda rwa Gihanga Ngomijana yerekana ko umuganura wari mu minsi mikuru yari yubashywe ndetse wanatumaga Abanyarwanda bashyira hamwe bakaganira ibyabo bakagirana inama muri Kanama mu nama z’ abagabo bityo bagatera ntibaterwe.
Pierre Rugano-Imirasire.com
Ibitekerezo
Mukosore,ntabwo wahagaritswe na Perezida w'u Rwanda,ahubwo ni Rezida. Kanda hano umusubize
wakishenipresida Kanda hano umusubize
1925,hariho perezida wuhe? wahagaritse umuhango w'umuganura?ESE uyumwaka uteganyijwe kubaryari? Kanda hano umusubize


text:
Bwishyura: Imurikabikorwa ngo rituma abaturage bamenya umusaruro uturuka mu mihigo y’umurenge
Kuri uyu wa 26 Kamena 2014, mu Murenge wa Bwishyura mu Karere ka Karongi habaye imurikabikorwa ry’abafatanyabikorwa mu iterambere maze ubuyobozi bw’Akarere ka Karongi bushimira abafatanyabikorwa b’ako More...
RUSIZI: ABANYAMURYANGO BA RPF NGO UYU MWAKA NI UWO KURUSHAHO GUTERA IMBERE
Kurushaho kongera ibikorwa bivana abaturage mu bukene , kongera abanyamuryango ndetse no kongera imisanzu , nizo ngingo zagiye zigarukwaho cyane mu mihigo abanyamuryango ba RPF Inkotanyi mu karere ka Rusizi basinye More...
Rwanda | Gakenke: Umurenge wa Muyongwe wegukanye umwanya wa mbere mu mihigo ya 2011-2012
Umurenge wa Muyongwe wegukanye umwanya wa mbere mu kwesa imihigo y’umwaka wa 2011-2012 n’amanota 95 ku ijana mu mirenge 19 igize akarere ka Gakenke. Umuyobozi w'akarere, Nzamwita Deogratias ageza More...


text: bishoboka ko waba usoma gake ngaho tanga umucyo uko wafasha abantu ntibimenyekane?Ese wajya ubatumaho nijoro nkaho ukorera mu mwijima ese waba wabamenye ute niba utatanga itangazo ko uzabafasha wibuka mu byanditswe ko pawulo ashima itorero ryari ryarakusanyije imfashanyo yo gufasha abakene none ryamenyekanye gute?soma abaroma 15:26,naho ibyo kuba umuntu yaririmbira Imana akigaragura hasi byo bigaragaza urwego uriho mu kuramya Imana ninde wakubwiye ko Imana yitaye kuri ayo makoti wibuka ibyo Dawidi yakoze ko yabyinnye bigayitse ku mwami akarenzaho no kwambara ubusa waba warasomye icyo umugore we wamusetse yahanishijwe iyo ugitekereza kwiyubaha imbere y’Imana uba utarasobanukirwa pe WABA USOMA IBYO BITAGA KERA KWISIIGA IVU UKAMBARA IBIGUNIRA,njye naratangaye aho nasomye ko Sawuli yigeze guhanuura yambaye ubusa kuri wowe ubonye umuntu ahanura yambaye ubusa wahita uvuga ko ari abadayimoni bamuteye MUVANDIMWE IBY’IMANA NTIBISOBANURWA MU BWENGE BWA MUNTU,Wenda no kuvuga ngo iyo minsi 6 yose abantu badakora ubwo si uguhombya igihugu?!?!!nyamara wa menya ko bahakirira indwara zitavurwa n’ubushobozi bw’igihugu wahita wumva agaciro k’ibikorwa


text:
jeu.
09
déc.
2010
ISOMO RYA MBERE
Isomo ryo mu gitabo cy’Umuhanuzi Izayi (Iz 48, 17-19)
17Avuze atya Uhoraho, Nyirubutagatifu wa Israheli, uwagucunguye: Ni jye Uhoraho Imana yawe, ukwigisha ibikugirira akamaro, nkakuyobora mu nzira unyuramo. 18Nyamara iyo ujya kwita ku mategeko yanjye, amahoro yawe aba asendereye nk’uruzi, n’ubutungane bwawe bukamera nk’imivumba yo mu nyanja ; 19urubyaro rwawe rwari kuzangana nk’umusenyi, abagukomokaho bakangana nk’urusekabuye ; izina ryawe ntiryari kuzasibangana, cyangwa se ngo ryibagirane imbere yanjye.
ZABURI (Zab 1, 1ab.2, 3,4.6)
Inyik/ Nyagasani, ugukurikira azatunga urumuri rw’ubugingo.
Hahirwa umuntu udakurikiza inama y’abagiranabi,
Akirinda inzira y’abanyabyaha,
ahubwo agahimbazwa n’amategeko y’Uhoraho,
akayazirikana umunsi n’ijoro!
Ameze nk’igiti cyatewe iruhande rw’umugezi,
Kikera imbuto uko igihe kigeze,
kandi amababi yacyo ntagire ubwo arabirana,
Uwo muntu ibyo akora byose biramuhira.
Naho ku bagiranabi si uko bigenda:
bo bameze nk’umurama uhuhwa n’umuyaga.
Kuko Uhoraho yita ku nzira y’intungane,
naho inzira y’abagiranabi ikagusha ruhabo.
IBANGONDIRIMBO RIBANZIRIZA IVANJILI
Alleluya Alleluya.
Nyagasani araje : nimumusanganire !
Ni we Mugenga w’amahoro.
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 11, 16-19)
Muri icyo gihe, Yezu abwira rubanda ati 16« Mbese ab’iki gihe nabagereranya na bande ? Bameze nk’abana bicaye ku bibuga, bagahamagara abandi 17bati “Twavugije umwironge maze ntimwabyina! Duteye indirimbo z’amaganya, ntimwarira!” 18Koko rero Yohani yaje atarya, atanywa, bati “Yahanzweho!” 19Naho Umwana w’umuntu aje arya kandi anywa bati “Ni igisambo, ni umusinzi, ni incuti y’abasoresha n’abanyabyaha!” Nyamara ubuhanga bw’Imana bwagaragajwe n’ibikorwa byayo. »


text:
Ben Kayiranga yakebuye abakuze bahembera amacakuburi
Ben Kayiranga ukorera umuziki mu Bufaransa yibukije abakuze by’umwihariko ababyeyi kwirinda gutanga uburere buganisha ku ngengabitekerezo ya Jenoside no kubahemberamo urwango kuko byasubiza igihugu mu bibazo.
Nk’umuhanzi Ben Kayiranga, yihanganishije abarokotse Jenoside yo muri Mata 1994 ndetse yavuze ko abishwe bakiri kumwe n’Abanyarwanda ndetse bazahora bibukwa iteka ryose.
Mu butumwa yageneye Abanyarwanda, yasabye buri wese kwamaganira kure no kurwanya ikintu cyose gishobora kugarura amacakubiri mu Rwanda ahubwo bagaharanira icyabahuriza hamwe kikanabateza imbere.
Ati “Ndihanganisha cyane abarokotse Jenoside, uko imyaka igenda ishira ni nako umubabaro ugenda ukomera, biradusaba kwihangana no gufashanya birenze uko twabikoraga.”
Ben Kayiranga avuga ko nyuma y’imyaka 22 igihugu cyongeye kubona ubuzima kandi ko kuba gitera imbere byihuse gifasha benshi kongera kwiyubaka.
Yibukije ababyeyi gutanga uburere buzira ingengabitekerezo no kubiba amacakubiri mu bakiri bato. Yasabye buri wese kwirinda gukwirakwiza amagambo cyangwa inyigisho zishobora kongera gucamo ibice Abanyarwanda ari nacyo cyabyaye Jenoside.
Ati “Ntibyoroshye gutanga isomo muri iki gihe, icyo nifuza ni uko twashishoza twe bakuru tugatekereza cyane ku cyo urubyiruko rukeneye kandi uko tubishoboye tukabereka urukundo rwa kibyeyi twirinda icyakurura amacakubiri.”
SRC: IGIHE


text:
Waba warageze aho umutima urushye uruhukira?
Zaburi 62:1 "Umutima wanjye uturize Imana yonyine, Ni yo agakiza kanjye gaturukaho."
Iri jambo ryanshimishije muri iki gitondo.
Imwe muri versions za Bibiliya nasomye mu cyongereza iravuga ngo "Truly my soul finds rest in God; my salvation comes from him".
Ngenekereje gusobanura mu Kinyarwanda haravuga ngo ni ukuri ubugingo bwanjye buruhukira mu Mana kuko ariho agakiza gaturuka.
Aha nahigiye amasomo meza. Amwe muri yo ni akurikira:
1. Nk’uko umubiri ugira aho uruhukira (Urugero: Mu gicucu, mu gitanda, etc.) niko n’ubugingo bukenera aho buruhukira;
2. Igihe cyose umutima w’umuntu utaragera mu Mana, uba unanijwe, uba urushye. Namenye ko imitima myinshi ihumagiye none izatuza gusa ari uko igeze mu Mana. Ahandi hose ushakira uburuhukiro (mu biyobyabwenge, mu nzoga, mu nkiko, mu batanga inama,...) ntuzabuhasanga.
3. Aho dusanga uburuhukiro niho dusanga agakiza ndetse n’ibyiringiro (62:1 & 62:5). Ibyo bintu 3 buri muntu wese arabikeneye. Nawe urimo. Boneza mu Mana kandi nuhagera ugumemo.
Ubwo Yesu yahuye n’abananijwe mu mitima yabagiriye inama avuga ati"Mwese abarushye n’abaremerewe, nimuze munsange ndabaruhura(...) namwe muzabona uburuhukiro mu mitima yanyu" (Matayo 11:28-29).
Uno munsi nafashe icyemezo cyo gutuza umutima wanjye mu Mana. Muri we ndatuje, nguwe neza kd nasanze hari fraicheur. Ngwino twiberemo.
Mugire igitondo cyiza!
Bishop Masengo@Foursquare Gospel Church


text:
Miss Mutesi Jolly yageze i Frankfurt mu Budage
Nyampinga w’u Rwanda, Mutesi Jolly yageze mu Mujyi wa Frankfurt mu Budage aho agiye gukorera ibikorwa bitandukanye mbere y’uko ajya mu bindi bihugu mu bikorwa byo kumenyekanisha ‘Agaciro Kanjye Campaign’.
Miss Mutesi Jolly yavuye mu Rwanda n’indege ya saa yine z’ijoro kuwa Gatandatu tariki ya 17 Nzeri 2016, yageze i Frankfurt ku Cyumweru aho agomba guhita abonana n’abayobozi bakuru b’uruganda rwa Sebapharma rukora amavuta atandukanye.
Yabwiye IGIHE ko ibikorwa byo gusura uru ruganda azabimaramo iminsi itatu gusa ubundi akajya mu mijyi itandukanye kuganira n’Abanyarwanda bahatuye kuri gahunda yise ‘Agaciro Kanjye Campaign’.
Iyi gahunda ishingiye ku bukangurambaga no kwigisha urubyiruko binyuze muri uru rugamba rushya rwo gukumira no guca burundu kimwe mu bibazo avuga ko byugarije igihugu cy’abana bo ku muhanda.
Mutesi Jolly azava mu Budage asuye umuryango w’Abanyarwanda bahatuye, azanagera mu Ntara ya Rhenanie Palatinat ifitanye ubufatanye n’uturere two mu Rwanda n’ibindi bikorwa bitandukanye.
Nava mu Budage azerekeza mu bindi bihugu birimo u Buholandi, u Bubiligi n’u Bufaransa mu mijyi itandukanye hose akazaba agirana ibiganiro n’abantu batandukanye barimo abafatanyabikorwa be mu mushinga ‘Agaciro Kanjye Campaign’.
Yavuze ko azava ku Mugabane w’u Burayi ku itariki ya 4 Ukwakira 2016, azahita atangira kwitegura amarushanwa ya Nyampinga w’Isi agomba kuzitabira uyu mwaka.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
YouVersion ni uburyo bufasha abantu gusoma Bibiliya bifashishije telefoni zabo ngendanwa. Hifashishijwe ubu buryo, abantu bashobora kwitwaza Bibiliya aho baba bari hose nta yindi nkomyi, kubera ikoranabuhanga rigenda ryaguka hirya no hino. Kugeza ubu ubushakashatsi bwa YouVersion bugaragaza ko abantu byibuze miliyoni 200 bashyize ubwo buryo bwakozwe na Life Church mu mwaka w’2008 muri telefoni zabo.
Infochretienne.com yatangaje ko ubu buryo bworohereza abashaka gusoma Bibiliya yose, mu mwaka w’2014, abagera kuri miliyoni 8.3 babashije kubukoresha, naho mu mwaka ushize w’2015, babaye miliyoni 20.
Muri gahunda yayo yo gusuzuma uko abantu bagiye bakoresha ubu buryo, YouVersion yasesenguye imirongo ya Bibiliya abantu bibandaho, ishyira hanze iyo bavuga ko yakunzwe kurusha indi.
Igargara aha hasi, ni iyakoreshejwe n’abantu bo mu bihugu 11, bikoresha YouVersion cyane.
Abantu kandi bashobora kwifashisha ubu buryo bagasangira imwe mu mirongo ya Bibiliya n’inshuti zabo. Dore imirongo abantu basangiye kurusha indi babinyujije ku mirongo yabo ya E-mails, ubutumwa bugufi (SMS) no ku zindi mbuga nkora yambaga (Social media networks) mu mwaka w’2015:
Wiringire Uwiteka n’umutima wawe wose, We kwishingikiriza ku buhanga bwawe. Uhore umwemera mu migendere yawe yose, Na we azajya akuyobora inzira unyuramo. Imigani 3:5-6
Ntimukagire icyo mwiganyira, ahubwo ibyo mushaka byose bimenywe n’Imana mubisabiye, mubyingingiye, mushima. Nuko amahoro y’Imana ahebuje rwose ayo umuntu yamenya, azarindire imitima yanyu n’ibyo mwibwira muri Kristo Yesu. Abafilipi 4:6-7
Mbese si jye ubigutegetse? Nuko komera ushikame, ntutinye kandi ntukuke umutima, kuko Uwiteka Imana yawe iri kumwe nawe aho uzajya hose.” Yosuwa 1:9
Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka, ari byo byiza bishimwa kandi bitunganye rwose. Abaroma 12:2
Imana nyir’ibyiringiro ibuzuze umunezero wose n’amahoro biheshwa no kwizera, kugira ngo murusheho kwiringira mubiheshejwe n’imbaraga z’Umwuka Wera. Abaroma 15:13


text:
Ubwo witwa Umuyuda ukiringira amategeko, ukirata Imana – Abaroma 2:17
Abantu benshi basengera mu nsengero zitandukanye, bagira amahirwe menshi abandi bantu batajya babona. Bumva ijambo ry’Imana ryanditse muri Bibiliya , bakumva ubuhamya bw’ ibyo Imana yakoreye abandi. Abenshi bagendera ku kuba basengera ahantu runaka , bakemeza ko bazi Imana, nyarama ibyo sibyo byemeza ko umuntu azi Imana.
Muri Bibiliya, Pawulo yandikira Abaroma yagerageje kubasobanurira, Umuyuda nyakuri uwo ari we. Pawulo yari amaze kuvuga ku bantu bagaragaraga nk’abatazi amategeko, Abaroma 2:17- 29, hano yaburiye abitwa ko bazi Imana. Nubwo bitwa ko bayizi ariko na bo umujinya wa yo urabategereje. Kubera iki? Kuko bahakana ubushake bwa yo kubera imirimo bokora inyuranye n’ubumenyi bazi ku Mana ( Abaroma 2: 21-24).
Imibereho tubaho buri munsi igomba kuba ijyanye n’ubumenyi dufite ku Mana ”ukizigira yuko uri umurandasi w’impumyi n’umucyo w’abari mu mwijima, n’umubwiriza w’abanyabwenge buke n’umwigisha w’abana, kuko mu mategeko ufite icyitegererezo cy’ukuri n’ubwenge kibonerwa muri yo“ - Abaroma 2:19-20 . Kuko ugaragara ko ari umuyuda atari we muyuda nyakuri ( Abaroma 2:28).
Muri ibyo bihe, kuba umuyuda byahaga umuntu uburenganzira bwo kuba mu muryango w’ Imana no kuba umuragwa w’amasezerano ya yo. Ariko Pawulo abisobanura neza ko kuba mu muryango w’ Imana binshingiye imbere mu mutima. Si ku buryo umuntu agaragara inyuma. Ni abafite imitima yizera kandi yihana ” Nk’uko Aburahamu yizeye Imana bikamuhwanirizwa no gukiranuka, mumenye yuko ari na ko abiringira kwizera ari bo bana ba Aburahamu “ – Abagalatiya 3:6-7.
Nk’ uko ku Bisirayeli gukebwa bitari bihagije ngo umuntu abe mu muryango w’ Imana, ni ko no kubatizwa, kuba mu mubare w’abagize itorero runaka, cyangewa ukaba hari umurimo ukoramo bidahagije. Hari icyo usabwa gukora, ni ukuvuka ubwa kabiri , ukaba icyaremwe gishya, ukabona kwitwa umwana w’Imana. ”Icyakora abamwemeye bose bakizera izina rye, yabahaye ubushobozi bwo kuba abana b’Imana “ -Yohana 1:12.


text:
Iri tegeko nº 32/2016 ryo ku wa 28/08/2016 ryasohotse mu Igazeti ya Leta nº37 yo ku wa 12/09/2016.
Ubusanzwe abasaba gatanya bashingiraga ku bintu bitandatu biteganywa n’itegeko ryo muri 1988 birimo kuba umwe muri bo yarahawe igihano cy’ icyaha gisebeje cyane, ubusambanyi, guhoza undi ku nkeke, kwanga gutanga ibitunga urugo, guta urugo igihe cy’amezi cumi n’abiri nibura no kumara nibura imyaka itatu abashakanye batabana ku bushake bwabo.
Itegeko rishya rigenga abantu n’umuryango ryongeyeho izindi mpamvu ebyiri zashingirwaho n’umwe mu bashakanye mu gihe asaba ubutane.
Izo mpamvu ziteganywa n’ingingo ya 218 ni ihohoterwa rishingiye ku gitsina ndetse no kutabana mu gihe kirenze amezi cumi n’abiri akurikirana uhereye igihe habereye ishyingirwa nta mpamvu zifite ishingiro.
Usibye izo mpamvu ebyiri, iri tegeko rishya rinateganya ko abashakanye bamaze nibura imyaka ibiri batabana ku bushake bwabo (aho kuba imyaka itatu nk’uko byari bimeze mu itegeko rya 1988) bashobora gusaba ubutane.
Akandi gashya iri tegeko rizanye ni uko kutabana bitewe n’uko umwe mu bashyingiranywe afashwe nabi bititwa guta urugo mu gihe yagiye abimenyesheje ubuyobozi bumwegereye bigakorerwa inyandiko.
Usibye kuba iri tegeko rishya risa n’iryoroshya kandi rikagura impamvu zashingirwaho hasabwa ubutane, hari n’izi mpinduka ziri mu iri tegeko mu birebana n’ubutane.
Abakozi bo mu rugo bashobora gutanga ubuhamya mu rubanza rw’ubutane
Iri tegeko rishya riteganya ko iyo bibaye ngombwa ko hakorwa iperereza, umuntu wese ashobora kubazwa mu rubanza. Ubuhamya bw’abana, ababyeyi b’abashyingiranwe n’ubw’abakozi bo mu rugo rwabo na bwo bwitabwaho (ingingo ya 222).
Urukiko rushobora gutegeka umwe mu bashyingiranwe kuva mu rugo akajya kuba acumbitse ahandi
Itegeko rishya rigenga abantu n’umuryango mu ngingo yaryo ya 224 riteganya ko aho urubanza rw’ubutane rwaba rugeze hose, umucamanza ashobora gufata ibyemezo by’agateganyo byerekeye ababuranyi, abana babyaranye ndetse n‘umutungo.
Ingingo ya 225 ivuga ko umucamanza ashobora kugena urera abana mu gihe cy’urubanza rw’ubutane kugira ngo arengere inyungu zabo. Ashobora kubashinga by’agateganyo umwe mu bashyingiranywe cyangwa undi muntu akanagena uruhare rwa buri wese mu bashyingiranywe ku bitunga abana.
Buri wese mu bashyingiranywe, yaba urega cyangwa uregwa, ashobora gusaba umucamanza uruhushya rwo kuva mu rugo rwabo, akajya kuba ahandi. Buri wese kandi mu bashyingiranywe ashobora gusaba urukiko gutegeka uwo bashyingiranywe kuva mu rugo rukamugenera uburyo bwo gucumbika ahandi.
Icyakora, umwe mu bashyingiranywe ushinzwe kumenya abana agomba kuguma mu rugo kugeza igihe urubanza rwa burundu rutanga ubutane ruzasomerwa (ingingo ya 226).
Abashakanye bari mu rubanza rw’ubutane bashobora kugabanywa imitungo by’agateganyo kabone n’iyo rwaba rutarasomwa
Ku birebana n’ Imicungire y’umutungo w’abashyingiranywe mu gihe bategetswe kuba ahantu hatandukanye, uretse igihe abashyingiranywe basezeranye ivanguramutungo risesuye, umutungo wimukanwa n’utimukanwa ugabanywa abashyingiranywe mu buryo bw’agateganyo nyuma yo kuwukorera ibarura rishyirwaho umukono n’impande zombi kandi hakitabwa ku nyungu z’umwana n’ iz’ umwuga w’abashyingiranywe (ingingo ya 227).
Buri wese mu bashyingiranywe ategetswe kwita kuri uwo mutungo. Nta na rimwe ashobora kuwugurisha, kuwutanga cyangwa kuwutangaho ingwate. Mu gihe umwe mu bashyingiranywe atabyubahirije ku mpamvu z’uburiganya, uwo bashyingiranywe ashobora gusaba iseswa ry’ibyakozwe na mugenzi we.
Usibye gutana burundu biturutse ku mpamvu umunani ziteganyijwe mu ngingo ya 218 twavuze hejuru, iri tegeko rishya rigenga abantu n’umuryango ryanateganyije ko abashakanye byemewe n’amategeko bashobora gusaba gutana biturutse ku bwumvikane bwabo. Bisaba ko babanza kumvikana ku gusesa ishyingirwa no ku nkurikizi zaryo kandi bagashyikiriza umucamanza amasezerano akemura ingaruka z’ubutane.


text:
Rimwe abantu bumva ngo mu gihugu runaka habaye imvururu zavutse hagati y’abadahuje ukwemera. Ndetse uyu munsi intambara ikomeye iri kurwanywa ni iy’ibyihebe byitwikira amahame bivuga ko ari ay’idini ya Islam, bikagaba ibitero ku bihumbi by’abantu ku Isi bikabahitana.
Izo mvururu ariko ngo zishobora guhoshwa ndetse ntizongere kubaho mu gihe abayobozi b’amadini n’amatorero ku isi baba bubahirije inshingano zabo kandi bakabitoza n’abo bashinzwe.
Umuyobozi w’Itorero Bethel Church mu Rwanda, Nkurunziza yagize Ati “ Amadini yujuje inshingano zayo zo kwigisha ijambo ry’Imana, akazishyira mu bikorwa, abayobozi bayo bagashyira hamwe, akigisha abaturage ibyiza,Isi yagira amahoro n’iterambere.”
Nkurunziza yakomeje avuga ko Isi ikomeje guhura n’ibibazo by’abitwikira izina ry’amadini n’amatorero bagakora ibikorwa by’iterabwoba bitari bikwiye.
Ku bijyanye na Afurika, ngo usanga ari umugabane ufite amahirwe menshi arimo umutungo kamere mwinshi ndetse n’urubyiruko rwinshi ku buryo byitaweho byawufasha gutera imbere. Mu myemerere ye ngo abona uyu mugabane uzashyira ugatera imbere ku bw’amasengesho uretse gukomeza kugaragara nk’uwavumwe nk’uko bamwe bakunze kubivuga.
Ati “ Iyo mvugo iraza guhinduka ku bw’amasengesho, urubyiruko ni imbaraga , iyo rufite ingandagaciro nzima rubasha guhindura ibintu.Afurika Imana izayihindura umugabane ukize kuko yayihaye umutungo uhambaye.”
Igikorwa cyiswe “Harvest Africa” gihuza abakozi b’Imana ku rwego rw’ubuyobozi baturutse mu matorero anyuranye yo mu bihugu bitandukanye byo muri Afurika.
Uru ngo ni urubuga rutuma habaho guhuza ubumenyi hagati yabo kugira ngo basubire mu bihugu byabo bubakitse ndetse banahinduwe bashya mu iyerekwa by’umwihariko bagende bamamaze ubutumwa bwiza mu mahanga yose (Matayo 28:19-20).
Ni ihuriro rigamije kwigira hamwe uburyo hagaruzwa umurage Afurika yatakaje mu gihe cy’ubukoloni n’ubucakara no kuzana imbaraga z’Imana zihindura imitekerereze y’Umunyafurika kugira ngo abashe kwigira anamenye Kirisito dore ko Afurika na yo imaze kugarizwa n’ibibazo by’urusobe.
Yosobanuye ko iki ari igikorwa gihuza Afurika yose kizanigirwamo uburyo yakwishakamo ibisubizo by’ibibazo biyugarije, ngo nta Leta n’imwe cyangwa igihugu na kimwe cyabatumye kubikora, ahubwo ngo ni ku bw’iyerekwa bagize rigamije «guhindura imitekerereze y’Umunyafurika» kubera ko ngo ‘Iyo umuntu aboshye mu mutwe (mu mitekerereze) aba aboshye no mu Mwuka’.
Iki giterane cyatangiye tariki ya 12 kikazageza ku wa 19 Nzeri 2016. Cyatangiye abacyitabiriye basura urwibutso rwa Jenoside rwa Kigali ku Gisozi. Ibikorwa byacyo kandi byakomereje ku itorero rya Bethel i Remera ariko kuva tariki ya 17-19 kizimukira i Remera kuri Petit Stade ndetse no hirya no hino mu gihugu hakazabera ibiterane bizajya biba biyobowe n’abo bakozi b’Imana.
Aha hazaba hari abakozi b’Imana bagera kuri 70 bayoboye amatorero atandukanye bazaba baturutse mu bihugu bimwe bya Afurika no hanze yayo, bakazigisha ijambo rikiza imitima ndetse bakanasengera abarwayi ku buryo benshi bazahabohokera nk’uko byagenze ku nshuro yacyo ya mbere mu 2015.


text:
Gira umwete wigishe ibya Yesu
Uwo yari yarigishijwe Inzira y’ Umwami Yesu, yagiraga umwete mwinshi mu mutima, avuga ibya Yesu kandi abyigisha neza, ariko yari azi umubatizo wa Yohana gusa. IBYAKOZWE N’ INTUMWA 18:25
Uyu ni Apolo wavukiye mu Alekizanderiya nkuko Ku murongo ubanza havuga. Yari yaragize amahirwe yigishwa inzira y’ Umwami Yesu, hanyuma atangira kuyigisha abandi n’ UMWETE mwinshi.
Iyo umuntu amenye ibya Yesu akamwizera aba abaye intumwa mu cyimbo cye (2 Kor 5:20) Ibyo amenye, aba afite inshingano yo kubimenyesha abandi.
Ubundi kwigisha ibya Yesu ntibisaba kuba warize Tewolojiya, kuba warasomye Bibiliya yose cg kubanza kuba umuyobozi mu Itorero nubwo byose ari byiza. cg NGO ube ubizi byose, reka nkubwireko udashobora no kubimenya byose kuko burya tumenyaho igice (1Kor 13:9). Ahubwo kugirango wizere Yesu, hari ibyo wamenye, ibyo nibyo ukwiye kwigisha abandi.
Uyu Apolo we twasomye NGO yari azi umubatizo wa Yohana gusa, urumva nibike yari azi kuko umubatizo wa Yohana nubwo ukwiye ariko ntabwo uhagije ngo umuntu agere mu Ijuru, ariko kuwumenya ariwo wonyine, byari bihagije ngo yigishe Ibya Yesu,
Haleluya.
Icyo ukeneye ngo wigishe ibya Yesu si ukuba warasomye ibitabo byinshi, si ukuba uri umuhanga cyane, si Diplome, si amafaranga, si ukuba ufite aho utaha heza cg uburyo bwiza bwa Deplacement, oya. Icyo ukeneye ni ukumenya ko ufite inshingano yo kwigisha ibya Yesu. Yesu aravuga ngo:" Mugende muhindure abantu bo mu mahanga yose abigishwa, mubigisha kwitondera ibyo nababwiye (Mat 28:19,20).
Ubu mu nzego nyinshi za Leta ndetse no mu ma service menshi, harimo abakristo. None nkubajije, mu rwego urimo cg muri service ukora nikangahe wigisha ibya Yesu abo mukorana?
Iyo ugiye muri mission y’ akazi mu mahanga nibangahe wigisha ibya Yesu?
Ese abo mubana mu rugo ubigisha ibya Yesu? Umuturanyi wawe? Inshuti?
Niba utigishaga ibya Yesu cg niba wari warabiretse, wisubireho.
Hariho uwaririmbye ngo: nubwo utazi gushyomoka kuko utari umuhanga, hamya gusa ko wamenye ko Yesu ababarira, ubwire abandi ibyo yagukoreye.
Indirimbo yanyuma mu gakiza. Indir. 110, yo Iravuga ngo: Nutagira umwete mu nzira y’ Imana ntabwo uzinjira mu Ijuru. Imana Ibahe Umugisha.
Yari mwene so TWAGIRAYEZU Alexis.